MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 347 Il-Ġimgħa, 14 ta' Lulju, 2000 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 347

Il-Ġimgħa, 14 ta' Lulju, 2000

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fid-9.10 a.m.

Talba

SEDUTA NRU.

Il-Ġimgħa, 14 ta' Lulju, 2000

WERREJ MINUTI 208

MISTOQSIJIET - TWEĠIBIET ORALI 208

TQEGĦID TA' KARTI 212

MOZZJONIJIET ABBOZZ TA' LIĠI BIEX JAWTORIZZA LILL-GVERN BIEX JIRRATIFIKA L-FTEHIM BEJN IL-GVERN TA' MALTA U L-GVERN TA' L-ORDNI SOVRAN OSPITALIER TA' SAN ĠWANN TA' ĠERUSALEMM, TA' RODI U TA' MALTA MAGĦMUL F'MALTA NHAR IL-ĦAMSA TA' DIĊEMBRU 1998, U BIEX JAGĦMEL GĦALL-ĦWEJJEĠ KONSEGWENTI U ANĊILLARI GĦALIH (L-EWWEL QARI) 213 ABBOZZ TA' LIĠI BIEX JEMENDA L-ATT DWAR L-IŻVILUPP INDUSTRIJALI (L-EWWEL QARI) 214

ORDNIJIET TAL-ĠURNATA ABBOZZ TA' LIĠI LI JEMENDA L-ATT DWAR L-AFFARIJIET TAL-KONSUMATUR (IT-TIENI QARI) CONSUMER AFFAIRS (AMENDMENT) BILL (SECOND READING) 214

AĠĠORNAMENT 230

MISTOQSIJIET GĦAL TWEĠIBIET ORALI MWIEĠBA BIL-MIKTUB 234

MINUTI

Il-Minuti tas-Seduta Nru. 346 li saret fit-12 ta' Lulju, 2000 ġew konfermati.

MR SPEAKER (Onor. Anton Tabone): Ninforma lill-Kamra li s-Sedja rċeviet rapport mingħand l-Ombudsman dwar it-trattament ta' immigrant detainees, liema rapport se nqiegħdu fuq il-Mejda tal-Kamra.

MISTOQSIJIET - TWEĠIBIET ORALI

UE - PROGRAMMI SOCRATES U LEONARDO

L-ONOR.

NOEL FARRUGIA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid xi strutturi operattivi jeżistu biex Malta tipproċessa u ssegwi l-applikazzjonijiet ta' studenti u żgħażagħ Ewropej biex jieħdu sehem fil-programmi Socrates u Leonardo billi jqattgħu żmien jistudjaw f'Malta?

Kemm hemm nies jaħdmu f'dawn l- istrutturi?

X'inhija l-funzjoni ta' kull persuni?

X'inhuma l-ħlasijiet ta' pagi u spejjeż oħra ta' dawn l-istrutturi?

ONOR.

LOUIS GALEA (Ministru ta' l-Edukazzjoni): Informat li l-proċess ta' aċċetazzjoni ta' l-istudenti Ewropej li jiġu Malta fuq Erasmus-Socrates jinħadem mill-universitajiet Ewropej.

L-Universita` ta' Malta toffri placement fil-korsijiet tagħha premezz tas-Socrates office.

Is-Socrates office jaħdem permezz ta' żewġ graduate trainees, imħarrġa mis-Socrates TAO ġewwa Brussels, u jaħdem b'fondi li jingħata mill- Universita` ta' Malta li jiġu mill-institutional contract mal-Kummissjoni Ewropea.

UE - PROGRAMM SOCRATES

L-ONOR.

NOEL FARRUGIA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid matul is-sena akkademika 2000/2001 f'liema semester se jkunu jistgħu jieħdu sehem studenti universitarji fil-programm edukattiv Socrates ta' l-Unjoni Ewropea?

Kemm hemm studenti Maltin li s'issa wrew interess u applikaw biex jieħdu sehem f'Socrates?

ONOR.

LOUIS GALEA: Informat li l-istudenti universitarji jistgħu jieħdu sehem minn Ottubru tas-sena 2000.

Minħabba l-proċeduri tal-kummissjoni huwa aktar għaqli li l-istudenti Maltin jattendu fit-tieni semestru.

'Il fuq minn 300 student applikaw għall-partijiet l-oħra tas-Socrates.

UE - PROGRAMM SOCRATES

L-ONOR.

NOEL FARRUGIA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid s'issa l-Universita' ta' Malta kemm irċeviet talbiet u turija ta' interess minn studenti ta' universitajiet mill-Unjoni Ewropea biex jiġu Malta skond l-iskema tal- programm Socrates?

Kemm tat risposti s'issa l-Universita' ta' Malta lill- istudenti universitarji Ewropej li jixtiequ jagħmlu semester hawn li jibda f'Ottubru 2000?

ONOR.

LOUIS GALEA: Informat li l-Universita` ta' Malta hi fost it-42 membru li jappartjenu għas-Santander group u l-Utrecht network.

Mingħand dawn l-universita` irċeviet 96 talba biex tikkopera bħala partner fil- programm Socrates.

It-technical assistance office ta' Brussels jista' jvarja dan in-numru.

Il-policy ta' l-Universita` ta' Malta hija dik ta' balanced mobility.

Meta d-direttorat ta' l-edukazzjoni u kultura ta' l-Unjoni Ewropea jagħti l-go-ahead, jiġu mgħarrfa l-istudenti Ewropej li ġejjin Malta.

MR SPEAKER: L-Onor.

Farrugia, mistoqsija supplimentari.

ONOR.

NOEL FARRUGIA: Mr Speaker, jista' l-Ministru jgħidilna kif u għaliex in-numru jista' jvarja?

MR SPEAKER: Il-Ministru.

ONOR.

LOUIS GALEA: F'din il-parti ta' dan il-programm għandek it- technical assistance office li jeżamina l-applikazzjonijiet li jkunu qed isiru għal dan l-iskop u jista' jagħti l-każ li t-talbiet li jkunu qed isiru jew iżidhom jew inaqqashom.

ĊENTRU GĦAR-RESTAWR - INFIQ

L-ONOR.

NOEL FARRUGIA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jagħti lista dettaljata ta' nfiq u lil min sar il-ħlas mill-ministeru tiegħu u l-entitajiet kollha li jaqgħu taħtu b'mod dirett jew indirett b'risq iċ-ċentru għar-restawr għall- perijodu mill-10 ta' Settembru, 1998 sal-lum?

Jista' jgħid ukoll x'inhu antiċipat li tkun in-nefqa mill-istess ministeru jew entitajiet kollha li jaqgħu taħtu fil-perijodu bejn l-1 ta' Lulju, 2000 u l-31 ta' Diċembru, 2000?

Jista' jgħid x'commitments finanzjarji dawn għandhom b'risq l-istess ċentru li s'issa għadhom ma tħallsux jew inkella tħallsu biss partijiet minnhom?

ONOR.

LOUIS GALEA: It-tagħrif mitlub qed jiġi vverifikat u t-tweġiba tingħata f'xi seduta oħra.

ĊENTRU GĦAR-RESTAWR - SAFETY SHOES

L-ONOR.

NOEL FARRUGIA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid x'wassal lid-diviżjoni ta' l-edukazzjoni li toħroġ sejħa għal kwotazzjonijiet fil-Gazzetta tal- Gvern tal-15 ta' Ottubru, 1999 għall-provvista ta' żraben għas-sigurta' taċ- ċentru Malti għar-restawr?

Kemm hu antiċipat li tkun din in-nefqa?

Kemm se jinxtraw żraben u mil-liema cost-centre u vot sejrin jitħallsu?

ONOR.

LOUIS GALEA: Nirriferi lill-Onor.

Membru għat-tweġiba li tajt għall-mistoqsija parlamentari nru.

MUŻEWIJIET - PERITI

L-ONOR.

NOEL FARRUGIA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jagħti lista bl-isem, il- kunjom, l-indirizz u kopji tal-curriculum vitae ta' l-applikanti li applikaw għall-post ta' perit jew perit junior fid-dipartiment tal- mużewijiet, kif ukoll jgħid minn min sejjer ikun kompost il-bord ta' l- għażla filwaqt li jagħti d-dati li fihom sejrin isiru l-interviews għal dan il-post?

B'riferenza għall-istess dipartiment, jista' jagħti struttura organizzattiva li fiha sejjer jaħdem l-istess perit jew perit junior, kif ukoll jgħid liema postijiet f'din l-istruttura huma diġa' mimlija u għal liema postijiet id-dipartiment jonqsu joħroġ sejħiet għal applikazzjoni biex jintlaħaq il-full complement?

ONOR.

LOUIS GALEA: Nirriferi lill-Onor.

Membru għat-tweġiba li diġa' tajt għal mistoqsija parlamentari nru.

MR SPEAKER: L-Onor.

Farrugia, mistoqsija supplimentari.

ONOR.

NOEL FARRUGIA: Mr Speaker, mit-tweġiba li qed jirriferi għaliha l- Ministru għandi nifhem li ma teżistix l-informazzjoni li ntalbet?

MR SPEAKER: Il-Ministru.

ONOR.

LOUIS GALEA: Mr Speaker, il-mistoqsija li għandi llum hija identika għal mistoqsija nru.

11549 li saret fis-17 ta' Novembru, 1999 u li għaliha tajt l-informazzjoni mitluba fis-seduta nru.

LANDSCAPING

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid x'se jkun il-programm ta' landscaping għas- sitt xhur li ġejjin għan-naħa ta' fuq ta' Malta, fosthom ir-Rabat, il- Mosta, San Pawl il-Baħar, il-Mellieħa, il-Qawra, Buġibba, in-Naxxar, l- Imġarr u l-Imtarfa?

ONOR.

NINU ZAMMIT (Ministru għall-Agrikoltura u Sajd): Ninforma lill- Onor. Interpellant illi l-programm ta' landscaping ma jsirx għan-naħa ta' fuq biss imma jsir għal Malta kollha.

Pero' ninsab informat mill-uffiċjal inkarigat mit-taqsima ta' l-urban and rural landscaping illi għadu ma tfassalx il-programm għas-sitt xhur li ġejjin għax dan jiddependi fuq kemm xitel, arbuxelli u siġar jibqgħu ħajjin matul is-sajf u jiddependi wkoll fuq kemm se tkun il-produzzjoni finali fil-mixtla ta' Wied Inċita.

MR SPEAKER: L-Onor.

Farrugia, mistoqsija supplimentari.

ONOR.

NOEL FARRUGIA: Mr Speaker, jekk qed nifhmu sew il-Ministru qed jgħid li d-dipartiment ta' l-urban and rural landscaping m'għandux pjan dwar kif se jwettaq il-proġetti maħsuba biex il-pajsaġġ Malti jissebbaħ.

Jista' jgħid x'inhu dan il-pjan, jekk jeżisti?

Jista' jgħid ukoll kemm saru diskussjonijiet mal-kunsilli lokali bil-għan li dan il-programm jindirizza wkoll il-bżonn tal-prijoritajiet tad-diversi lokalitajiet?

(Interruzzjonijiet)

MR SPEAKER: Il-Ministru.

ONOR.

NINU ZAMMIT: Mr Speaker, jiena m'għedt xejn minn dan kollu li qed jallega l-Onor.

Interpellant.

Filwaqt li nikkonferma li hemm qafas ta' programm, dan jiddependi minn kemm se jkollna xtieli u arbuxelli għad- dispożizzjoni tagħna meta jasal l-istaġun tat-tħawwil.

MR SPEAKER: L-Onor.

Farrugia.

ONOR.

NOEL FARRUGIA: Jiġifieri l-Ministru m'għandux pjani dwar kemm se jkun in-numru ta' siġar li qed jaħseb biex iħawwel fis-sitt xhur li ġejjin bil-għan li l-programm ta' landscaping jiġi organizzat dejjem aħjar?

MR SPEAKER: Il-Ministru.

ONOR.NINU ZAMMIT: Mr Speaker, dan huwa l-istess pjan li ilu jeżisti u ilu jitwettaq għal għexieren ta' snin u nerġa' nirrepeti li jiddependi fuq l-ammont ta' xtieli u siġar li jkunu available meta jasal iż-żmien tat- tħawwil.

Jekk fl-aħħar tas-sajf ikollna kwantita' ta' xtieli, arbuxelli u siġar f'idejna biex jitħawlu - kif normalment ikollna - ma jkollna l-ebda diffikulta' li nimxu mal-programm kif imfassal, iżda jekk jiġi staġun li fih jinxef kollox jew jimirdu x-xtieli u s-siġar, il-pjan li jkollok trid twarrbu.

MR SPEAKER: L-Onor.

Farrugia.

ONOR.

NOEL FARRUGIA: Mr Speaker, għar-raba' darba nerġa' nistaqsi hemmx maħsub li jitħawlu siġar.

(Interruzzjonijiet) Jekk m'għandux pjan jgħidli li m'għandux pjan, faċli daqshekk!

Qed jgħid li s-siġar u x-xtieli jistgħu jmutu u jista' ma jkollniex available, imma ma qallix kemm kabbar siġar fix- xhur li għaddew biex iwettaq il-programm li bih ikun jista' jsebbaħ il- pajsaġġ Malti.

Mil-laqgħat li saru, kemm hu n-numru ta' siġar li qed jitolbu l-kunsilli lokali?

(Interruzzjonijiet)

MR SPEAKER: Il-Ministru.

ONOR.

NINU ZAMMIT: Mr Speaker, mhux sew li mit-tħawwil tax-xtieli jaqbiżli għal mistoqsija oħra li m'għandha x'taqsam assolutament xejn dwar kemm kellna laqgħat mal-kunsilli lokali!

Biex inġib din l-informazzjoni jien irrid nerġa' ndur fuq id-dipartiment.

MR SPEAKER: L-Onor.

Farrugia.

ONOR.

NOEL FARRUGIA: Mr Speaker, imma l-Ministru verament ma jafx x'inhu n-numru ta' siġar li d-dipartiment qed ikabbar biex ikunu jistgħu jitħawlu fil-lokalitajiet diversi ta' Malta?

MR SPEAKER: Il-Ministru.

ONOR.

NINU ZAMMIT: Mr Speaker, ma nistax nifhem kif jippretendini nkun naf kemm qed inkabbru siġar!

Li naf huwa li d-dipartiment jara li jiġu mħawla xtieli, arbuxelli u siġar biżżejjed biex inkunu nistgħu nwettqu l- programm li għandna.

(Interruzzjonijiet) Iva, nerġa' ngħidlek li qafas ta' programm għandna.

Id-dipartiment ħa ħsieb li jitħawlu arbuxelli, xtieli u siġar, u issa kif jasal iż-żmien biex dawn jibdew jitħawlu, id- dipartiment ifassal pjan skond dak li jkollu f'idejh.

Per eżempju, jekk it- target ikun ta' 90 xitla u f'idejh għandu 100 xitla, iħawwel dawk il-100 xitla.

Dawn huma affarijiet normali li jsiru meta jasal iż-żmien u skond xi jkollok f'idejk.

Irrid ngħid ukoll li d-dipartiment jieħu ħsieb li jħawwel minn qabel biex ikollu ammont adegwat u jkun jista' jwettaq il- programm tiegħu.

MR SPEAKER: L-Onor.

Farrugia.

ONOR.

NOEL FARRUGIA: Sur President, b'riferenza għar-risposta għal mistoqsija preċedenti dwar il-ħatra tal-kumitat ta' l-urban and rural landscaping, jista' l-Ministru jgħidilna x'wasslu biex ġie jgħid li ma jarax il-bżonn li jerġa' jaħtar dan il-kumitat?

MR SPEAKER: Il-Ministru.

ONOR.

NINU ZAMMIT: Mr Speaker, fil-verita' kien hemm kariga vakanti ta' direttur u din ma mtlietx.

Mill-bqija d-dipartiment u s-sezzjoni hemm kienu u hemm għadhom.

MR SPEAKER: L-Onor.

Farrugia.

ONOR.

NOEL FARRUGIA: Sur President, jien ma kontx qed nirriferi għas- sezzjoni jew għad-dipartiment imma għal-landscaping advisory committee.

B'risposta għal mistoqsija preċedenti, il-Ministru kien qal li d- dipartiment ma kellux il-bżonn ta' dawn il-pariri u lanqas ma kellu bżonn ta' dan il-kumitat.

Issa jien qed nistaqsih: X'inhi r-raġuni li ma jarax il-bżonn ta' ideat ġodda biex id-dipartiment ikun jista' jwettaq xogħol aħjar u xogħol aktar organizzat f'dak li huwa landscaping?

MR SPEAKER: Il-Ministru.

ONOR.

NINU ZAMMIT: Mr Speaker, jiena niċħad kategorikament li xi darba għedt dan il-kliem li qed jallega fuqi l-ħabib tiegħi.

Nerġa' ngħid li kien hemm kariga li permezz tagħha kien se jinħoloq job ta' direttur fil- qasam ta' l-urban and rural landscaping u dehrilna li din il-kariga m'għandhiex timtela'.

F'din is-sezzjoni hemm kumitat li kien jiffunzjona qabel, għadu jiffunzjona u se jibqa' jiffunzjona.

Dik hija l-istorja kollha.

ONOR.

NOEL FARRUGIA: Mr Speaker, imma l-Ministru ma jistax jiċħad li stqarr li l-kumitat ma kienx lest li jerġa' jaħtru għax m'hemmx bżonnu.

ONOR.

NINU ZAMMIT: Il-kumitat kien hemm, għadu hemm u se jibqa' hemm.

ONOR.

NOEL FARRUGIA: Allura għandi nifhem li dan il-kumitat reġa' ġie appuntat?

Għax f'risposta għal domanda li għamiltlu xi tlieta jew erba' ġimgħat ilu, il-Ministru qal li dan il-kumitat tneħħa.

MR SPEAKER: Il-Ministru.

ONOR.

NINU ZAMMIT: Mr Speaker, nerġa' nirrepeti li dan il-kumitat - fih hemm nies li nista' nsemmihom, fosthom is-Sur Meli - hemm se jibqa'.

(Interruzzjonijiet) Ir-riferenza li konna għamilna kienet biss dwar vacancy biex jintagħżel direttur fuq l-urban and rural landscaping u dehrilna li dak il-post nistgħu ngħaddu mingħajru.

ONOR.

NOEL FARRUGIA: Mela filwaqt li xi ġimgħat ilu l-Ministru qalli li m'hemmx bżonn ta' dan il-kumitat, issa qed jgħid li hemm bżonnu u għaldaqstant ħa ħsieb li jara li jitwaqqaf!

ONOR.

NINU ZAMMIT: Dak x'qed tgħid int!

MOSTA - TĦAWWIL TA' SIĠAR

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm tħawlu siġar fil-Mosta mid-dipartiment ta' l-agrikoltura matul l-1999?

X'tip kienu u fejn tħawlu?

Xi programmi għandu d-dipartiment għat-tħawwil ta' siġar matul din is-sena fil-Mosta?

ONOR.

NINU ZAMMIT: Ninsab informat mill-uffiċjal inkarigat li matul is- sena 1999 fil-Mosta tħawlu 2,083 pjanta li kienu mqassma hekk:

|centaurea |20 | |cypress |60 | |daisy |40 | |gallardia |50 | |geraniums |30 | |lantana |30 | |lavander |40 | |marygolds |200 | |myrtle |120 | |oleander |22 | |pinus |150 | |pomegranate |43 | |santolina |40 | |schinus |8 | |statice |450 | |stocks |250 | |tamarisk |290 | |tecoma |40 | |wallflower |200 |

Rigward l-aħħar parti tad-domanda nirriferi l-Onor.

Interpellant għar- risposta mogħtija għall-mistoqsija parlamentari nru.17883.

MR SPEAKER: Grazzi.

Il-ħin tal-mistoqsijiet għadda.

Ngħaddu għal Tqegħid ta' Karti.

Il-Ministru Louis Galea.

TQEGĦID TA' KARTI

ONOR.

LOUIS GALEA: Mr Speaker, inqiegħed fuq il-Mejda tal-Kamra:

Dokumenti li jindikaw il-kriterji li jintużaw sabiex tiġi stabilita l- għajnuna finanzjarja li tingħata lill-għaqdiet sportivi, bi tweġiba għal mistoqsija parlamentari nru.

MR SPEAKER: Grazzi.

Il-Ministru Dalli.

ONOR.

JOHN DALLI: (Ministru tal-Finanzi): Mr Speaker, inqiegħed fuq il- Mejda tal-Kamra:

Kopja tal-memorandum of understanding iffirmat fis-27 ta' Ġunju 2000 bejn il-Gvern ta' Malta u l-Gvern tar-Renju Unit u l-Irlanda ta' Fuq dwar assistenza amministrattiva bejn l-awtoritajiet tad-dwana ta' l- istess pajjiżi, bi tweġiba għal mistoqsija parlamentari nru.

MR SPEAKER: Grazzi.

Il-Ministru Tonio Borg.

ONOR.

TONIO BORG (Ministru ta' l-Intern): Mr Speaker, inqiegħed fuq il- Mejda tal-Kamra:

Tagħrif dwar ħarbiet ta' persuni mill-kustodja tal-pulizija bejn l- 1996 u l-2000, bi tweġiba għal mistoqsija parlamentari nru.

MR SPEAKER: Grazzi.

Il-Ministru Gatt.

ONOR.

AUSTIN GATT (Ministru tal-Ġustizzja u Gvern Lokali): Mr Speaker, f'isem il-Ministru għall-Affarijiet Barranin, inqiegħed fuq il-Mejda tal- Kamra:

Kopja ta' fax mibgħuta mill-Ambaxxata ta' Malta f'Ruma fil-31 ta' Mejju 1999 dwar ir-rikonoxximent ta' ċertifikat mill-iskola internazzjonali għax-xjenzi turistiċi, bi tweġiba għal mistoqsija parlamentari nru.

MR SPEAKER: Grazzi.

L-Onor.

Michael Asciak.

ONOR.

MICHAEL ASCIAK: Mr Speaker, nixtieq niġbidlek l-attenzjoni għall- fatt li ġejt miskwotat minn sezzjoni ta' l-istampa u nikkundanna bil-qawwa kollha l-istampa tal-MLP u tal-GWU li għoġobhom jgħawġu dak li għedt jien.

Jien ikkwotajt silta mill-Kotba Mqaddsa għax deherli li kienet kuntestwali fil-kwestjoni li kien għaddej minnha l-pajjiż u jekk xi ħadd jidhirlu li l-kuxjenza tiegħu ma tistax taċċetta dan il-fatt, dak għandu jarah hu mal-kuxjenza tiegħu.

Billi l-kliem li għedt jien qajjem interess fil-pajjiż, nixtieq inqiegħed is-silta li kkwotajt minnha fuq il-Mejda tal-Kamra, li hija meħuda mit-tieni ittra ta' l-Appostlu San Pawl lit-Tessalonkin, u hija ħafna aktar iebsa minn dak li għedt jien.

MR SPEAKER: Hawn permess?

(Onor. Membri: Iva)

Il-permess ingħata.

Sur President, huwa dritt tiegħi li nressaq ksur ta' privileġġ f'dawn iċ- ċirkostanzi, imma għalissa m'iniex se nasal s'hawn għax nippreferi ma nkabbarx l-affarijiet.

Pero' rrid nisħaq dwar il-fatt li sezzjoni ta' l- istampa qed tkun irresponsabbli - qed nirriferi għal "l-orizzont" u għal super one television - meta tirrapporta ċerti affarijiet b'mod mgħawweġ kif għamlet f'dan il-każ.

Grazzi.

MR SPEAKER: Grazzi.

Jien ukoll nagħmel appell biex l-istampa tirrapporta bl-aktar mod fidil dak li jintqal hawn ġew.

Mozzjonijiet?

Il-Prim Ministru.

MOZZJONIJIET

ABBOZZ TA' LIĠI BIEX JAWTORIZZA LILL-GVERN BIEX JIRRATIFIKA L-FTEHIM BEJN IL-GVERN TA' MALTA U L-GVERN TA' L-ORDNI SOVRAN OSPITALIER TA' SAN ĠWANN TA' ĠERUSALEMM, TA' RODI U TA' MALTA MAGĦMUL F'MALTA NHAR IL-ĦAMSA TA' DIĊEMBRU 1998, U BIEX JAGĦMEL DISPOŻIZZJONIJIET GĦALL-ĦWEJJEĠ KONSEGWENTI U ANĊILLARI GĦALIH

ONOR.

EDDIE FENECH ADAMI (Prim Ministru): Mr Speaker, nipproponi l- Ewwel Qari ta' l-"Abbozz ta' Liġi biex jawtorizza lill-gvern biex jirratifika l-ftehim bejn il-Gvern ta' Malta u l-Gvern ta' l-Ordni Sovran Ospitalier ta' San Ġwann ta' Ġerusalemm ta' l-Ordni ta' Malta magħmul f'Malta nhar il-5 ta' Diċembru 1998 u biex jagħmel dispożizzjonijiet għall- ħwejjeġ konsegwenti u anċillari għalih".

MR SPEAKER: Min jissekonda?

ONOR.

MICHAEL BONNICI: Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att biex jawtorizza l-Gvern biex jirratifika l-ftehim bejn il-Gvern ta' Malta u l- Gvern ta' l-Ordni Sovran Ospitalier ta' San Ġwann ta' Ġerusalemm ta' l- Ordni ta' Malta magħmul f'Malta nhar il-5 ta' Diċembru 1998 u biex jagħmel dispożizzjonijiet tal-ħwejjeġ konsegwenti u anċillari għalih", ikun moqri l- Ewwel Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem. con.

ABBOZZ TA' LIĠI BIEX JEMENDA L-ATT DWAR L-IŻVILUPP INDUSTRIJALI

MR SPEAKER: Il-Ministru Dalli.

ONOR.

JOHN DALLI: F'isem il-Ministru għas-Servizzi Ekonomiċi nipproponi l- Ewwel Qari ta' l-Abbozz ta' Liġi msejjah "Att biex jemenda l-Att dwar l- Iżvilupp Industrijali, Kap 325".

MR SPEAKER: Min jissekonda?

ONOR.

GEORGE HYZLER (Segretarju Parlamentari): Nissekonda.

MR SPEAKER: Il-mistoqsiija hi li l-Abbozz ta' Liġi msejjah "Att biex jemenda l-Att dwar l-Iżvilupp Industrijali, Kap 325" ikun moqri l-Ewwel Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem. con.

MR SPEAKER: Grazzi.

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI LI JEMENDA L-ATT DWAR L-AFFARIJIET TAL-KONSUMATUR

CONSUMER AFFAIRS (AMENDMENT) BILL

L-ordni għat-Tieni Qari ġie moqri Ikompli mit-12 ta' Lulju, 2000 Il-mistoqsija reġgħet tqiegħdet

MR SPEAKER: L-Onor.

Charles Mangion huwa in possession.

ONOR.

CHARLES MANGION: Mr Speaker, fl-aħħar seduta konna qed ngħidu li mis-snin tmenin 'l hawn għaddew diversi liġijiet dwar il-konsumatur minn dan il-Parlament - nista' nsemmi, per eżempju, it-Trade Description Act, il- Competition Act u l-Consumer Affairs Act - pero' minkejja dawn il-liġijiet kollha l-konsumatur xorta ma jħossux li huwa protett biżżejjed.

Sfortunatament l-entitajiet u l-awtoritajiet pubbliċi huma indifferenti għall-aħħar għall-bżonnijiet u għall-aspirazzjonijiet tal-konsumatur.

Id- dipartiment għall-konsumatur, il-customers office u l-customers desk huma sempliċement irtokki kosmetiċi li ma jfissru xejn għax effettivament il- konsumatur bl-ebda mod mhu qed jinqeda aħjar u sfortunatament din hija s- sitwazzjoni attwali.

Fost affarijiet oħra nixtieq insemmi l-każ tal-housing authority għax filwaqt li din tgħin lil individwi li jkunu se jixtru proprjeta' ġdida billi tissussidjalhom il-prezz bħala parti mill-proċess tagħha ta' social housing, fl-istess waqt taċċetta espliċitament li min ikun qed jakkwista din il-proprjeta' ġdida jrid jaċċettaha bid-difetti moħbija li jkun fiha.

Allura meta għandna liġi li tgħidlek li kuntrattur u perit għandhom jibqgħu responsabbli għall-istruttura tal-proprjeta' għal 15-il sena, b'liema mod il-housing authority taċċetta u tinserixxi fil-kuntratti tagħha li min ikun qed jakkwista proprjeta' ġdida, proprjeta' li tkun qed tinbena jew proprjeta' li tkun għad trid tinbena - għandna każi fejn il-proprjeta' tal- housing authority tinbiegħ fuq il-pjanta u l-gvern idaħħal il-flus kollha tal-prezz tal-proprejta' fuq il-pjanta, għalkemm il-prezz ikun sussidjat - jrid jaċċetta li jekk dik il-proprjeta' jkollha xi difett moħbi, dak irid ibatih hu?

Dan imur dijametrikament oppost għall-protezzjoni li l-liġi stess tagħti lil min ikun qed jixtri għax il-liġi ċivili tagħtik protezzjoni li jekk tixtri proprjeta', l-kuntrattur flimkien mal-perit, għandhom ir-responsabilita' li l-istruttura tkun b'saħħitha u li l-bini jkun skond l-arti u s-sengħa u ta' materjal tajjeb.

Din hija garanzija espliċita fil-liġi.

Allura minflok id-dipartiment jesiġi mal-kuntratturi tiegħu li jekk ix-xogħol ma jkunx ċertifikat minn perit ta' l-awtorita' li jkun mibni tajjeb skond il-permessi, li ma jkunx fih difetti moħbija u li l- materjal użat ikun ta' kwalita', jidher ċar li dan qed ipoġġi l-piż fuq min ikun qed jixtri u indirettament il-kuntrattur ikun qed jiġi eżonerat minn dan l-obbligu għax dik il-klawsola qatt m'għandha tiġi inserita fil- kuntratti.

Hawnhekk wieħed jistaqsi: Allura min ikun qed jixtri għalfejn jaċċetta dawn l-affarijiet?

Ir-risposta għal din il-mistoqsija hija li mhux kulħadd jista' jixtri mis-suq u allura jkollu jirrikorri għas-social housing għax ma jkollux għażla bil-konsegwenza li jrid jaċċetta l- kondizzjonijiet li tagħmillu l-awtorita'.

Jien għalhekk qed ngħid li fil- preżent l-awtoritajiet stess m'humiex orjentati biex jiddefendu d- drittijiet tal-konsumatur għax l-awtorita' għandha titfa' oneru fuq il- kuntrattur fejn mhux biss tagħmillu l-penali imma żżomm lura l-ħlas sakemm il-bini li jkun sar ikun ġie ċertifikat li huwa strutturalment b'saħħtu u tajjeb.

Issa ħalli nsemmi nuqqas ieħor, Sur President.

Meta individwu jixtri proprjeta' fuq il-pjanta u jħallas il-prezz kollu, fil-kuntratt ma jkollux data meta l-proprjeta' se tkun lesta u available biex tkun tista' tintuża.

Allura dan ikun ħallas il-prezz kollu, ħafna drabi jkun iddejjen mill-bank u jkun qed iħallas l-imgħaxxijiet għax ovvjament biex iħallas lill-housing authority jrid jissellef u ma jkunx jaf meta l-post se jkun lest.

Issa hawnhekk qed nitkellmu fuq żgħażagħ li jkunu qed jipprovaw jippjanaw il-familji tagħhom b'ħafna sagrifiċċju u dawn iridu jaċċettaw id-difetti li jkun hemm moħbija fil-proprjeta'.

Din hija xi ħaġa li ilha tiġri fil-housing authority u minkejja li jien professjonalment ilni noġġezzjona bis-sħiħ għaliha sfortunatament tibqa' tiġi inserita f'kull kuntratt.

Għalhekk nappella li l-awtoritajiet governattivi juru li huma propensi lejn il-konsumatur billi jipproteġuh u jmexxuh 'il quddiem u mhux jittrattawh ħażin.

Per eżempju, fil-privat bl- ebda mod ma jiġi aċċettat il-fatt li fuq proprjeta' ma jkunx hemm garanzija għad-difetti moħbija.

Issa se ngħid xi ħaġa fuq il-Planning Authority li, fl-opinjoni tiegħi, għandha monopolju li mhuwiex ikkontrollat u bilanċjat u dwar dan il-ġimgħa l-oħra tkellem ukoll sieħbi l-Onor.

Joe Mizzi, Sur President.

M'hijiex ħaġa ħażina li jkollok regolatur li jaċċerta li l-iżvilupp isir skond il-permessi imma ċertament huwa ħażin meta dan ir-regolatur jiżviluppa b'tali mod u manjiera li kważi kważi d-deċiżjonijiet tiegħu jkunu insindakabbli u allura ċ-ċittadini jħossuhom bla saħħa quddiem awtorita' li jkollha poter hekk qawwi.

U mhux billi nagħmlu liġijiet li fuq il-karta jidhru sbieħ għax dawn ma jkunu jfissru xejn għall-individwu.

B'dan il-mod inkunu qed nidħku bina nfusna għax minflok inkunu qed inkabbru l-kredibilita' ta' l-ogħla istituzzjoni tal-pajjiż inkunu qed nimminaw l-istess kredibilita' tiegħu.

Ovvjament huwa importanti li jkollok liġijiet drafted b'mod tajjeb pero' huwa aktar importanti li l-liġijiet jitħaddmu tajjeb.

Hawnhekk nerġa' ntenni li għandna każijiet oħrajn ta' awtoritajiet tal-gvern li mhux qed jagħtu eżempju.

Wieħed ma jistax ma jsemmix, per eżempju, il-water services corporation.

Nistgħu ngħidu li ma kienx hawn kunsill lokali li ma kellux argumenti ma' din il-korporazzjoni.

Il-WSC għandha l-monopolju li tirregola s-supply, il-produzzjoni u d-distribuzzjoni ta' l-ilma pero' x-xogħol ma jsirx kif suppost u l-kuntrattur jitħallas xorta bil-konsegwenza li dak kollu li jkunu għamlu l-kunsilli lokali, bħal bankini u affarijiet bħal dawn, jerġa' jitkisser u jibqa' mħarbat.

Dan kollu jikkrea ħafna skumdita' għar- residenti u l-kunsill lokali jibda jidher ikrah hu man-nies tal-lokal.

Pero' minkejja dan kollu ma saritx pressjoni fuq il-WSC biex tesiġi li l- kuntratturi tagħha jkunu kwalifikati biex jagħmlu reinstatement tajjeb.

Ix- xogħol li jingħata lill-kuntrattur m'għandux jingħata minħabba l-kulur ta' għajnejh jew minħabba l-ħbiberija ma' dak jew ma' l-ieħor imma għandu jingħata fuq bażi ta' tender u fuq il-patt li dak il-kuntrattur ikollu l- kwalifiki neċessarji u l-kompetenza neċessarja li x-xogħol jagħmlu tajjeb.

Meta jkollok kuntrattur li ripetutament jagħmel xogħol ħażin, bħal fil-każ tal-WSC, dan m'għandux jingħata aktar xogħol u mhux imbagħad ngħabbu lill- kunsilli lokali biex jagħmlu r-reinstatement a spejjeż tagħhom.

Il- kunsilli lokali diġa' għandhom il-problema li mhux qed iservuhom il-flus meta qed jitgħabbew b'responsabbiltajiet ġodda u l-ammont ta' flus effettivament qed jibqa' l-istess.

Barra minn hekk lill-kunsilli lokali qed ngħidulhom biex jagħmlu r- reinstatement huma imbagħad jagħmlu claim għal refund mill-WSC.

Mela minflok il-gvern qed jesiġi fuq korporazzjoni tiegħu li x-xogħol irid isir tajjeb u li din għandha timplimenta l-liġijiet tal-pajjiż, dan qed igħattilha u jgħid li r-responsabilita' tagħha għandhom iġorruhulha l- kunsilli lokali.

U l-WSC imbierek Alla tibqa' miexja b'mod inkompetenti, ineffiċjenti u bla riżultat u fl-aħħar mill-aħħar iħallas il-poplu Malti.

Hawnhekk ta' min igħid li din il-korporazzzjoni tieħu madwar Lm15 miljun sussidju kull sena.

Dawn l-atteġġjamenti m'humiex konduċenti biex dak li qed jingħad hawnhekk jitwettaq.

Hawnhekk qed ngħidu li d-drittijiet fundamentali tal-konsumatur għandhom ikunu rispettati għax hawnhekk tidħol ukoll l-attivita' ekonomika ta' pajjiżna.

Meta nafu li s-servizz ta' korporazzjoni bħal din huwa essenzjali, minflok nipproteġi aktar il- konsumatur, il-konsumatur qed ikun at the mercy ta' dawn l-istess korporazzjonijiet li ħafna drabi jittrattawh bl-aktar mod irresponsabbli u indifferenti.

Biex dawn il-korporazzjonijiet ikunu aktar effiċjenti u effettivi l-gvern għandu jara li dawn ikunu consumer oriented.

Mr Speaker, l-abbozz ta' liġi li għandna quddiemna huwa bbażat fuq liġijiet simili li għandhom kemm pajjiżi żviluppati fil-qasam tal- konsumatur li huma membri ta' l-Unjoni Ewropea kif ukoll pajjiżi oħra żviluppati f'dan il-qasam li mhumiex membri.

Dan huwa każ tipiku li pajjiżna m'għandux bżonn li jkollu lil xi ħadd jimponilu x'irid jagħmel biex l-affarijiet tajbin jaddottahom.

Sfortunatament ġieli tisma' nies li suppost jafu aħjar li jgħidulek li jekk inkunu membri sħaħ ta' l-Unjoni Ewropea ċerti affarijiet tajbin li hemm fl-Ewropa nkunu nistgħu nagħmluhom f'Malta, qisna aħna f'Malta m'aħniex kapaċi nimplimentaw dak li hu tajjeb u li m'aħniex kapaċi nagħrfu d-difetti tagħna u ma nafux nidentifikaw fejn irridu niżviluppaw.

Lili dan joffendini għax dawk l-affarijiet li jikkreaw il-ġid u jtejbu l-iżvilupp soċjali, l-iżvilupp ekonomiku u l- iżvilupp morali tal-pajjiż għandna naddottawhom mingħajr ma jiġu mposti fuqna.

Dan l-abbozz ta' liġi qed jiftaħ aktar id-definizzjoni tal-kelma "konsumatur".

Fil-liġi l-antika l-konsumatur kien deskritt bħala:

"kull individwu li mhux bħala parti minn xi kummerċ, negozju jew professjoni, jixtri jew jikri oġġetti mingħand kummerċjant jew iqabbad is-servizzi ta' kummerċjant bi ħlas jew rikompens.".

Għalhekk hawnhekk qed nitkellmu fuq individwu li talab għal servizz u ħallas għalih jiġifieri mhux qed nitkellmu fuq servizz mogħti bħala rigal.

Issa d-definizzjoni ta' "konsumatur" f'dan l-abbozz ta' liġi qed tinfetaħ aktar għax hawnhekk qed jiġi kkonsidrat bħala konsumatur anke individwu ieħor li ma jkunx il-konsumatur direttament.

Per eżempju, f'dan l-abbozz ta' liġi l-protezzjoni qed tiġi estiża fuq dik il-persuna li tkun użat prodott partikolari difettuż, jew xi ħaġa oħra, li tkun xtratu persuna oħra, li mhux neċessarjament tkun membru tal-familja.

Din hija xi ħaġa tajba għax inti ma tistax tgħid li konsumatur huwa biss dik il-persuna li tkun xtrat prodott jew tkun ordnat servizz.

Kull min jagħmel użu minn prodott jew min ikun ingħata servizz jiġi kkonsidrat bħala konsumatur.

Għalhekk ir-responsabilita' tat-trader jew ta' min ikun qed jagħti servizz tikber.

Jekk fhimt tajjeb din id-definizzjoni ma tinkorporax kumpanniji jew persuni ġuridiċi.

Fil-fatt klawsola (iii) li hemm taħt id-definizzjoni ta' "konsumatur" tgħid hekk:

"kull klassi jew kategorija oħra ta' persuni sew naturali sew ġuridiċi li jistgħu, minn żmien għal żmien, jissemmew bħala "konsumaturi" għal kull raġuni jew xi waħda mir-raġunijiet ta' dan l-Att b'regolamenti magħmulin mill-Ministru wara li jikkonsulta lill-Kunsill;".

Hawnhekk nixtieq nistaqsi: La f'dan l-abbozz ta' liġi qed niftħu aktar din id-definizzjoni li qed nitkellmu fuqha għaliex m'għandniex niċċaraw li persuni legali għandhom ikunu kkonsidrati wkoll bħala konsumaturi?

Ħalli nieħdu eżempju ta' kumpannija jew partnership ta' law firm jew ta' grupp ta' accountants.

Jekk dawn jagħmlu użu, bħala kumpannija jew bħala partnership u mhux bħala individwu, minn servizz ta' electrician u dan iweġġa' minħabba xi difett f'xi prodott jew minħabba difett fix-xogħol li jkun sar, allura dan mhux se jkun protett minn din il-liġi?

Qed insemmi dan bħala eżempju pero' nħoss li hawnhekk għandha ssir emenda.

Per eżempju, l-Onor.

Hyzler li professjonalment jaħdem ħafna f'dan il-qasam tal- kummerċ jaf li l-użu tal-kumpannija bħala vejjikolu li magħha jsiru xogħolijiet u relazzjonijiet kuntrattwali qiegħed minn żmien għal żmien jikber.

Illum dawn il-kumpanniji għandhom ingaġġati magħhom ħaddiema u individwi li ċertament se jagħmlu użu minn prodott partikolari.

Għalhekk nemmen li m'għandniex inħallu din il-loophole u nissuġġerixxi li hawnhekk ninkorporaw ukoll persuni ġuridiċi.

MR SPEAKER: Is-Segretarju Parlamentari, bil-permess ta' l-Onor.

Mangion.

ONOR.

GEORGE HYZLER (Segretarju Parlamentari): Naħseb li dan huwa punt importanti ħafna u ta' min jiċċarah mill-ewwel.

Huwa minnu li d- definizzjoni ta' "konsumatur" baqgħet xi ftit ristretta u allura ma tinkludix il-persuni ġuridiċi li qed isemmi l-Onor.

Mangion.

Pero' naturalment dik il-klawsola li qed isemmi tagħti l-poter lill-ministru li jwessa' d-definizzjoni għaliex qed nantiċipaw li dalwaqt jasal iż-żmien li nwessgħuha.

Rigward dak li għandu x'jaqsam ma' product liability m'għandux x'jaqsam konsumatur bħala konsumatur.

Hawnhekk qed nitkellmu fuq l-injured party u impjegat għandu r-rimedji li tagħtih il-liġi indipendentement jekk prodott ikunx xtrah hu jew le.

Jekk prodott ikun inxtara minn kumpannija l- persuna mweġġa' għandha tipponta subgħajha lejn min għandha tippontaha.

ONOR.

CHARLES MANGION: Nirringrazzja lill-Onor.

Hyzler għall- ispjegazzjoni li ta speċjalment li qabel li din in-neċessita' qed tiġi antiċipata.

Li qed ngħid huwa illi ladarba qed inwessgħu d-definizzjoni ta' "konsumatur", biex aktar inkunu ċari li l-liabilty tirriżulta minn din il-liġi għandna ninkorporaw ukoll lil persuni ġuridiċi u lin-nies ingaġġati minnhom.

B'hekk inkunu qed nilqgħu għall-bżonnijiet u għall-iżvilupp li se jkun hemm fil-pajjiż.

Issa nixtieq ngħid kif se jkun protett il-konsumatur.

Min-naħa waħda għandna t-trader, min jipproduċi u dawk li jagħtu servizz li għandhom il- forza finanzjarja f'idejhom, li huma organizzati bir-reklamar qawwi u li jmexxu 'l quddiem l-iżvilupp ekonomiku bħal dawk li huma riżorsi finanzjarji u inizjattivi u min-naħa l-oħra għandek il-konsumatur individwali li quddiem din il-forza magħquda ma jħossux daqstant b'saħħtu anzi jħossu dgħajjef.

U minkejja li nagħmlu l-liġijiet il-konsumatur xorta mhuwiex sodisfatt għax minkejja li meta tixtri prodotti bħal vettura jew fridge ikollok il-garanzija, jekk ikollok xi ħsara meta l-prodott ikun għadu taħt garanzija, ġieli jkollok toqgħod tiġġieled u tidħol f'xi kawża.

Issa hawnhekk irrid nispeċifika li mhux kulħadd ikollu jirrikorri għal dawn l-affarijiet għax uħud mis-suppliers u mill-kummerċjanti jirrispettaw il-garanzija u jekk il-prodott li jkunu biegħu jkun difettuż, ikunu lesti li jirranġawh u anke jibdluh.

Għalhekk maż-żmien bdiet tiżviluppa l-idea ta' l-assoċjazzjonijiet tal-konsumaturi.

Peress li s-settur tal- manifattura, s-settur li jagħti s-servizzi, il-businessmen u t-traders huma organizzati tajjeb u huma forza ekonomika, l-konsumatur ħass il-bżonn li jrid jingħaqad u jkollu assoċassjoni li tagħtih il-protezzjoni neċessarja, jkollu min jirrappreżentah, ikollu min imexxilu 'l quddiem id- drittijiet tiegħu u min jagħtih il-pariri.

Taħt il-liġi l-antika kellna a consumer association li kienet definita bħala għaqda volontarja li l-oġġettiv prinċipali tagħha huwa l-promozzjoni tal-consumer protection, l-edukazzjoni u t-tagħlim tal-konsumatur u f'dan l- abbozz ta' liġi li għandna quddiemna qed indaħħlu l-konċett ta' qualifying body.

MR SPEAKER: Onor. Mangion, skadielek il-ħin u għandek bżonn extension.

Xi ħadd jipproponi biex tkompli tinstema'.

ONOR.

KARMENU VELLA: Nipproponi li l-Onor.

Mangion ikompli jinstema'.

MR SPEAKER: Min jissekonda?

ONOR.

ADRIAN VASSALLO: Nissekonda.

MR SPEAKER: Il-mistoqsija hi li l-Onor.

Mangion ikompli jitkellem.

Dawk favur?

(Onor. Membri: Aye) Dawk kontra?

(Onor. Membri: No) Negatived.

Il-mozzjoni m'għaddietx

MR SPEAKER: L-Onor.

Noel Farrugia, on a point of order.

ONOR.

NOEL FARRUGIA: Sur President, niġbidlek l-attenzjoni li m'hawnx quorum.

MR.

SPEAKER: Is-seduta hija sospiża għal ħames minuti.

Fl-10.05 a.m. is-seduta ġiet sospiża u rriżumiet ħames minuti wara.

MR SPEAKER: Is-seduta tista' tkompli.

Hawn rimarki?

L-Onor.

Michael Frendo.

ONOR.

MICHAEL FRENDO: Mr Speaker, naħseb li dan l-abbozz ta' liġi li għandna quddiemna se jkollu effett pożittiv fuq id-drittijiet tal- konsumatur f'pajjiżna għaliex ikompli jsaħħaħ id-drittijiet li fl-1994 kienu sabu posthom fil-Consumer Affairs Act li ħoloq l-istrutturi li għandna llum wara li ftit tas-snin qabel kienet ġiet ippreżentata white paper.

Jekk wieħed iħares lejn dik il-white paper li għamel riferenza għaliha wkoll l-Onor.

George Hyzler fil-preżentazzjoni tiegħu jsib li dik kienet white paper li kellha programm sħiħ ta' xogħol li kellu jsir f'dan il-qasam u li kienet intiża mill-ewwel li tant tkun dettaljata illi kien faċli li wieħed jaqbad id-dettalji tagħha u jdawwarhom f'liġi.

Fil-fatt li ġara hu li l-ewwel sar parti minn dak il-proċess tal-white paper u issa qed issir it-tieni parti.

Jien m'għandix dubju li jsiru partijiet oħrajn li mhumiex neċessarjament marbuta mal-white paper għax dawn huma affarijiet li jiqdiemu malajr.

Pero' f'dan il-każ dik il-white paper għad għandha ħajja.

U l-konċett kollu jkun żbaljat jekk wieħed iħares lejh qisu xi ġlieda bejn il-konsumatur u n-negozjant.

Il-kunċett kollu hu li inti jkollok fair trading u li filwaqt li tipproteġi lill-konsumatur tipproteġi wkoll lil dak in-negozjant li jinnegozja b'mod ġust.

In-negozjant li jinnegozja b'mod ġust u li jagħmel fair trading isib ruħu fi żvantaġġ jekk ma jkunx hemm xi ħaġa li torbot lin-negozjanti oħrajn li jimxu ma' ċertu livell u ma' standards ta' relazzjoni mal-konsumatur.

Allura fi ħdan il-kompetizzjoni huwa mportanti wkoll li jkollok framework ta' protezzjoni għall-konsumatur bil-mod li tagħti l-liġi eżistenti u bil- mod kif din qed tiġi xprunata u żviluppata b'dawn il-bidliet li hawn f'dan l-abbozz ta' liġi.

Naħseb li l-aktar klawsola importanti f'dan l-abbozz ta' liġi hija klawsola 4 li qed tissostitwixxi artiklu 7 tal-liġi prinċipali.

Hawnhekk il-ministru qed jingħata l-possibilita', wara li jikkonsulta l-kunsill - dan ifisser li dan mhux qed jagħmel il-proċess waħdu - li jagħmel regolamenti li għandhom x'jaqsmu ma' l-affarijiet dwar il-konsumatur u li jagħti effett aktar lil dan l-abbozz ta' liġi.

Hemm numru ta' affarijiet li huwa jista' jagħmel biex iħares lejn diversi affarijiet li jistgħu joħolqu framework aktar dettaljat.

Id-dettalji ta' dan il-framework u dak li huwa awtorizzat li se jagħmel wara li jikkonsulta l-kunsill huma ħafna fil-qalba ta' dan is-suġġett.

Fil-fehma tiegħi huwa importanti ħafna - hawnhekk qed nitkellem bħala membru parlamentari u mhux biex sempliċement insostni dan l-abbozz ta' liġi - li l-ministru - bla dubju ta' xejn hekk se jagħmel u hekk għandu jagħmel - jagħti pubbliċita' kemm jista' jkun lil dawn il-miżuri li jkun se jieħu rigward kif se japplika artiklu 7.

Ladarba l-ministru se jagħmel ir- regolamenti dan jista' juża l-metodu tal-legal notice pero' naħseb li jkun jagħmel sens li jkun hawn dibattitu fil-pajjiż fuq l-aspett tal-konsumatur li ħafna drabi wieħed iħares lejh bħala xi ħaġa akkademika.

Pero' hawnhekk m'hawn xejn akkademiku anzi dan kollu huwa fil-qalba ta' dak li ħafna pajjiżi qegħdin jagħmlu bħala politika tagħhom fil-qasam tan-negozju u fil-qasam tal-konsumaturi.

Punt li xtaqt nitkellem fuqu huwa li wara li l-ministru jikkonsulta l- kunsill jista' jagħmel regolamenti dwar id-distance-selling arrangements u l-konklużjoni ta' agreements fejn il-konsumatur u n-negozjant ikunu 'l bogħod minn xulxin.

F'dan il-każ il-ministru jrid jistabbilixxi ċerti aspetti.

Per eżempju, f'paragrafu (e) li hemm taħt klawsola 4 hemm x'jista' jinkludi l-ministru u dan jirrifletti xi ftit ukoll id-direttiva li teżisti fl-Unjoni Ewropea li titkellem fuq id-distance-selling.

Hawnhekk qed jingħad li meta jkollok sitwazzjoni fejn xi ħadd ikun qed jixtri xi ħaġa mingħand xi ħaddieħor u dawn ikunu 'l bogħod minn xulxin irid ikun hemm ċerti safeguards għall-konsumatur.

Dan jista' jsir b'diversi modi.

Għalkemm aħna nitkellmu ħafna fuq l-e-commerce il-verita' hi li l-kummerċ elettroniku f'dan l-istadju ta' żvilupp huwa ħafna aktar business to business milli huwa business to consumer.

Pero' qed jiżviluppa wkoll il-business to consumer fid-dinja u allura huwa mportanti li wieħed iħares lejn dan l-aspett ukoll.

Imbagħad hawn aspetti oħrajn li huma ħafna aktar business to consumer u li mhumiex sistemi elettroniċi pero' dawn l- affarijiet ma jiġux f'moħħ dak li jkun immedjatament.

Per eżempju, llum għandek il-bejgħ by catalogue u f'pajjiżna l-catalogue sales qed jiżdiedu wkoll.

Dan huwa tip ta' distance-selling u allura rridu nsibu mezz li bih nirregolaw il-bejgħ li jsir permezz tal-katalgi.

Per eżempju, fl-Istati Uniti l-mail order tant huwa kbir li prattikament f'ċerti snin kien fil- livell ta' l-e-commerce mondjali.

Jekk ftit tas-snin ilu kont tqabbel il- kummerċ mondjali fil-kummerċ elettroniku mal-kummerċ li kien isir fl-Istati Uniti rigward il-mail catalogues kont issibhom indaqs.

Dan juri kemm kien kbir il-mail catalogue business fl-Istati Uniti.

Il-punti li jissemmew fuq distance-selling huma punti importanti għax jagħtu l-possibilita' li prattikament ikun hemm a cooling-off period għall- konsumaturi.

Issa dan hemm min jagħmlu għal sebat ijiem u hemm min jagħmlu għal aktar pero' l-pajjiżi jistgħu jħarsu lejn dan b'mod divers.

Hemm ukoll perijodu msemmi fid-direttiva ta' kemm dan il-cooling-off period għandu jkun.

F'pajjiżna għandna leġislazzjoni li mhijiex marbuta mad- distance-selling imma hija marbuta mad-door-to-door salesmen.

Fil-fatt din ukoll għandha l-cooling-off period fiha għaliex in-nies faċilment jiġu nfluwenzati mill-persuna li tiġi turihom l-affarijiet biex tbigħilhom xi prodotti pero' jekk wara dawn ma jkunux ċerti mid-deċiżjoni li jkunu għamlu, din il-liġi tagħtihom il-possibilta' li ma jimxux mal-ftehim.

L- istess ħaġa jiġri fil-każ tad-distance-selling.

Id-distance-selling jagħtik l-istess possibilta' li tagħmel dan u din fil-fatt hija direttiva li tirrifletti leġislazzjoni li teżisti fil-pajjiżi membri ta' l-Unjoni Ewropeja u f'pajjiżi oħrajn għax din mhijiex xi ħaġa marbuta ma' l-Unjoni Ewropea.

Pero' naħseb li jkun tajjeb li aħna niġu in-line u nagħtu protezzjoni aktar lill-konsumatur f'dan ir-rigward u prattikament illum hawn ħafna aktar impetus li l-liġijiet jiġu riveduti u upgraded.

Qed ngħid dan bħala stat ta' fatt għaliex jien nemmen li peress li dan huwa settur li jinbidel kontinwament huwa mportanti li fir-rigward tal- protezzjoni tal-konsumatur ikollna l-possibilita' li kontinwament nagħmlu upgrading tal-liġijiet tagħna.

Dak huwa wieħed mill-punti li xtaqt nagħmel.

Nerġa' nenfasizza li, fil-fehma tiegħi, jkun tajjeb li jkun hemm pubbliċita' tajba għal dak li jkun qiegħed jiżviluppa l-ministru responsabbli mill-affarijiet tal-konsumatur rigward diversi areas pjuttost wiesgħa biex jattwa klawsola 4 ta' dan l-abbozz ta' liġi li qed tissostitwixxi l-artiklu 7 tal-liġi prinċipali.

Bidla oħra li qed issir f'dan l-abbozz ta' liġi li ma tantx smajt fuqha f'dan il-parlament hija dwar il-liability ta' prodotti difettużi.

Direttiva dwar l-Unjoni Ewropea titkellem dwar dan ukoll.

Barra minn hekk il-filosofija li qed tiżviluppa madwar id-dinja kollha hija li min jipproduċi xi ħaġa jrid ikollu liability assoluta għal dak li jipproduċi.

Fil-fatt il-konċett ta' l-absolute liability li qed jiġi ntrodott f'dan l- abbozz ta' liġi huwa ta' protezzjoni enormi għall-konsumatur għax jiffrankalu l-briga li jekk ikun qiegħed f'qorti jkollu jġib il-provi hu ta' affarijiet li jkun diffiċli ħafna għalih li jġib il-provi tagħhom.

Din hija protezzjoni għall-konsumatur u hija obbligu u oneru fuq min jipproduċi li fil-fatt irid joqgħod attent għall-mod kif jipproduċi.

Din hija xi ħaġa li prattikament għandha effett dirett fuq kull min jixtri xi ħaġa f'pajjiżna.

Illum kull min jixtri xi ħaġa f'pajjiżna se jkun protett għax il-produttur għandu liability assoluta u din tista' tkun ta' mportanza kbira għal min ibigħ prodott.

Is-supplier tal-prodott irid jara li jkun possibbli li jiġi identifikat il-produttur għaliex huwa fl- interess tiegħu li jagħmel dan.

Hemm ċerti partijiet minn dan l-abbozz ta' liġi li huma ta' nteress mhux biss għall-produttur imma wkoll għas-supplier u għalhekk ikun tajjeb li s-suppliers jieħdu nota ta' dan għaliex din hija xi ħaġa li tiffavorixxi l-konsumatur.

Din mhijiex xi ħaġa li għandha tbeżża' lil xi ħadd u s-suppliers f'pajjiżna għandhom ikunu aware ta' dak li qed isir fil-parlament għax din hija xi ħaġa li taffettwa l-business tagħhom.

Bla dubju ta' xejn dan huwa improvement fuq is-sitwazzjoni preżenti u dan kollu jġibna in-line ma' ħafna pajjiżi li jagħtu protezzjoni ta' dan il-livell.

Naturalment din mhijiex xi ħaġa rivoluzzjonarja għalina jew għall-industrija tagħna għax aħna qed nitkellmu fuq pajjiż li l-aktar kummerċ li għandu huwa mal-blokk ta' l-Unjoni Ewropea fejn hemm dawn it-tip ta' konċetti.

Pero' llum il-konsumatur Malti għandu protezzjoni li qabel ma kellux.

Qabel nagħlaq nixtieq ngħid li permezz ta' dan l-abbozz ta' liġi qed jitkompla l-proċess li kien inbeda meta ħarġet il-white paper dwar il- kummerċ ġust.

Dan huwa abbozz ta' liġi pożittiv li jagħti benefiċċji ġodda lill-konsumatur u li jagħti aktar framework sofistikat għal pajjiżna biex il-kummerċ ikun jista' jsir b'mod ġust u biex issir ġustizzja kemm man- negozjant kif ukoll mal-konsumatur.

Grazzi, Sur President.

MR SPEAKER: Grazzi.

Hawn rimarki?

L-Onor.

Karmenu Vella.

ONOR.

KARMENU VELLA: Mr Speaker, jien naqbel ma' dak li għadu kemm qal il-kelliemi ta' qabli fis-sens li hawnhekk qed inkomplu nagħmlu xi ħaġa pożittiva.

Qabel xejn nixtieq ngħid min huwa l-konsumatur.

Jien nemmen li xi darba jew oħra kulħadd xtara xi prodott jew għamel użu minn servizz u allura nistgħu ngħidu li kulħadd huwa konsumatur.

Hemm konsumaturi li jafu jeżerċitaw id-drittijiet tagħhom pero' sfortunatament hemm konsumaturi oħrajn li ma jafux li jeżistu dawn id-drittijiet jew m'għandhomx il-mezzi li jeżerċitawhom.

Kultant jekk prodott ma tantx ikun jiswa flus lanqas ikun worth it li toqgħod tiġri wara d-drittijiet tiegħek.

Barra minn hekk kulħadd jifhem il-format legali u hawnhekk nixtieq nappella li meta tgħaddi l-liġi għandna nispjegawha b'mod sempliċi lil kulħadd biex b'hekk il- konsumatur la jkun qed jippretendi ż-żejjed meta ma jkollux dritt u lanqas ikun qed jitlef id-drittijiet tiegħu meta jkollu raġun.

Jien ngħid li mhuwiex biżżejjed li tagħti l-għodda lill-konsumatur permezz tal-liġi imma huwa mportanti li tgħallmu kif juża dik l-għodda.

Bħalissa mhux qed niddiskutu xi ħaġa ġdida għax kull gvern dejjem ħass il- bżonn li jsaħħaħ id-drittijiet tal-konsumatur, għalkemm xorta nemmen li f'ċerti aspetti l-liġijiet tagħna għad għandhom fejn jittejbu.

Jien niftakar żmien meta l-partit Laburista kien isemmi l-konsumatur u kulħadd kien iħares lejh bl-ikrah għax ħadd ma kien jaf xi tfisser il-kelma konsumatur.

Minn dak iż-żmien sal-lum imxejna biċċa sew pero' llum il- konsumatur qed iħossu qed igħum f'ġungla kummerċjali.

Hawnhekk qed nirriferi kemm għall-bejgħ u għall-kiri kif ukoll għas-servizzi.

Jekk il- konsumatur ma jkollux mod ta' redress kif jista' jieħu raġun naturalment dan se jħossu frustrat għax iħoss li xi ħadd ikun ingannah u ma jagħmel xejn.

Għalhekk irridu noqogħdu attenti u nagħmlu żball jekk naħsbu li f'din il-liġi biss se nkunu qed insolvu kollox.

Illum il-konsumatur mhux qed iħossu protett biżżejjed u kultant iħoss li ma jistax jieħu rimedju.

Għalhekk jien ngħid li minkejja li huwa mportanti li nsaħħu l-liġijiet huwa aktar importanti li dak li diġa' għandna nressquh aktar lejn il-konsumatur.

Kien hawn min tkellem dwar kif beda l-moviment tal-protezzjoni tal- konsumatur u kien hawn min semma kif il-President J.F. Kennedy kien semma erba' drittijiet prinċipali li għandu l-konsumatur li huma d-dritt tas- safety mill-prodotti tiegħu, id-dritt li l-konsumatur ikun informat tajjeb dwar il-prodott jew servizz li jkun se jixtri, d-dritt ta' l-għażla u d- dritt li kull konsumatur ikun jista' jinstema' u jkollu possibilita' ta' redress.

Għal dak iż-żmien dawn kienu affarijiet tajbin imma llum l- affarijiet inbidlu u wieħed irid iħares mhux biss lejn x'qed isir f'pajjiżu imma wkoll lejn x'qed isir f'pajjiżi oħra għax illum l-ebda pajjiż ma jista' jgħid li huwa ħolqa indipendenti minn dak li jkun qed jiġri f'pajjiżi oħra.

Naħseb li llum il-pajjiżi barranin qed iħarsu l-aktar lejn l-outlines għall-consumer protection li ħarġu l-United Nations biex jiġu addottati minn pajjiżi li jkunu se jagħmlu upgrading tal-consumer protection laws tagħhom.

Naturalment f'dawn l-outlines hemm deskritta l-importanza li jrid jiġi mħares l-interess ekonomiku tal-konsumatur.

Hawnhekk wieħed mhux biss irid igħid x'inhuma l-objectives imma jrid jara kif se jintlaħqu.

Meta, per eżempju, nisma' l-gvern tagħna jgħid li ma jridx jindaħal fuq każijiet ta' over-pricing nibda ninkwieta.

Kif tista' tħares l-interess ekonomiku tal-konsumatur imbagħad dan ma jsibx protezzjoni min-naħa tal- gvern kontra dawk li jkunu qed jitolbu prezzijiet esaġerati?

Hawnhekk mhux biss qed nitkellem għall-Maltin imma qed nitkellem ukoll għat-turisti li jkunu qed iżuru l-gżejjer tagħna.

Jien immur oltre minn hekk għax kultant ikun il-gvern stess li jkun qed jagħmel over-pricing meta jkun qed joħroġ b'kontijiet esaġerati u b'kontijiet żbaljati u ma joffri l-ebda redress lill-konsumatur.

Il-consumer protection outlines tal-United Nations isemmu wkoll - jien naħseb li din hija xi ħaġa mportanti ħafna - il-bżonn ta' consumer education għax kif diġa' għidt, inutli tagħti l-għodda jekk imbagħad ma tgħallimx lin-nies kif jużawha.

Hemm id-dritt ukoll li l-konsumatur jingħaqad fi gruppi oħra.

Per eżempju, sieħbi l-Onor.

Charles Mangion għadu kif semma kif negozjant, bejjiegħ, dak li jagħti servizz u professjonist ħafna drabi jkollhom l-għaqda tagħhom pero' llum il-konsumatur ukoll qed jitgħallem li biex iġib is-saħħa jrid jingħaqad huwa wkoll.

Naturalment nagħmlu kemm nagħmlu liġijiet dejjem tibqa' l-problema li l-gvernijiet jgħidu ħafna imma fl-aħħar mill-aħħar kulħadd jagħmel dak li jaqbillu.

Per eżempju, minkejja li ngħidu ħafna li kemm jista' jkun il-konsumatur għandu jiġi protett rigward safety u minkejja li kulħadd jaf xi ħsara jagħmlu s- sigaretti, ladarba l-gvern ikun qed idaħħal it-taxxi minn fuq is- sigaretti allura jinsa l-prinċipji, jinsa d-drittijiet tal-konsumatur u jħalli lil kulħadd għaddej.

Għandek, per eżempju, d-dritt ta' l-għażla imma fl-aħħar mill-aħħar dan xi jfisser?

Per eżempju, jekk jien membru ta' l-Unjoni Ewropea nista' nixtri prodotti mill-pajjiżi ta' l-Unjoni Ewropea kemm irrid pero' mbagħad biex nixtri prodott mill-Ġappun, biex nagħti eżempju, irrid inħallas ħafna dazji żejda.

Nitkellmu ħafna fuq l-għażla imma mbagħad meta nibdew deħlin fil-fond insibu li dawn l-oġġettivi qegħdin biss fuq il-karta għax fil- prattika ma ssib xejn.

Per eżempju, l-gvernijiet jesiġu li r-redress huwa dritt tal-konsumatur basta l-konsumatur ma jużax dan ir-redress kontra tagħhom.

Jien ngħid li peress li ż-żmenijiet qed jinbidlu, jridu jinbidlu wkoll is-sistemi u r-regolamenti.

Illum kulħadd jitkellem fuq l- e-commerce u fuq il-fatt li l-kummerċ m'għandux boundary għax illum tista' taqbad u tixtri permezz ta' l-internet.

Għalhekk nagħmlu tajjeb li ma nħarsux biss lejn l-imgħoddi imma nħarsu b'lenti ħoxna lejn dak li qed jiġri fil-preżent u li se jiġri fil-futur immedjat.

Hawnhekk m'inix qed nirriferi għal x'se jiġri ħamsa jew għaxar snin oħra għax bl-avvanz teknoloġiku tal-lum ħames snin diġa' huwa żmien twil ħafna.

Jien qed nitkellem għal dak li jista' jiġri fi żmien sena, sentejn jew tliet snin oħra.

Għalkemm il-gvern idaħħal il-liġijiet kultant il-privat aktar jagħti kas l-interessi tal-konsumatur.

Per eżempju, hemm ħafna kumpanniji li għandhom dik li jgħidulha l-goodwill policy fejn mhux sempliċement ibiddlulek oġġett għax ikun difettuż jew ħażin imma għax ikollok second thoughts fuq xi ħaġa; jew għax ma jkunx għoġbok xi kulur jew għax tkun xtrajt xi ħwejjeġ li s- size tagħhom ma jkunx ġiek sew eċċ. Għalkemm dak li jbigħlek ma jkunx obbligat bil-liġi li jibdillek oġġett fil-prattika ssib ħafna li jakkomodaw lill-konsumatur aktar milli tgħid il-liġi.

Imbagħad naturalment issib min lanqas il-garanzija ma jagħti kas u jkollok iddaħħal il-liġi biex il- garanzija tiġi onorata.

Ġieli konsumatur ikollu ftit raġun u l-liġi tagħtih id-dritt kollu li jfittex dak ir-raġun u ġieli konsumatur ikollu raġun mija fil-mija imma l-liġi ma tagħtihx dritt li jkun jista' jfittex u jagħmel redress.

Per eżempju, ftit tas-snin ilu fl-area tan-Nigret kien hemm surge qawwi min-naħa ta' l-Enemalta u r-residenti ta' dik l-area spiċċaw bil-videos, televisions u fridges maħruqin.

Niftakar meta ġejt hawnhekk biex nara x'jista' jsir qaluli li ma tistax tieħu passi kontra l- Enemalta fuq każijiet bħal dawn.

Dan ifisser li minkejja li aħna stess nagħmlu l-liġijiet hawnhekk dwar kif għandu jimxi bejjiegħ mal-konsumatur, dawn il-liġijiet mhux dejjem ikunu japplikaw.

Jien ngħid li l-gvern irid jagħti eżempju anke permezz tal- korporazzjonijiet tiegħu.

Fil-fatt sħabi diġa' tkellmu fuq dawk l- affarijiet li għandhom x'jaqsmu ma' dawl, ilma u telephones u dwar saħħa, edukazzjoni, ġustizzja jew nuqqas ta' ġustizzja.

Kultant tiddejjaq tara gvern jiddiskrimina biċ-ċar għax nies li jkollhom dritt għall-kumpens jibqgħu ma jingħataw xejn imbagħad ikun hawn każijiet fejn lanqas tkun taf għalfejn dak li jkun ikun ingħata kumpens.

Dan ifisser li gvern jista' jimxi b'two weights and two measures.

Għalkemm fil-liġi jkun hemm id- drittijiet, klawsola mhux dejjem tkun ċara u kultant jidħol l-element tar-raġuni ukoll.

Ħafna drabi jkun hemm każijiet li jmorru oltre l- liġijiet.

Per eżempju, jekk jien xtrajt prodott ħażin li kkaġunali xi ħsara, jien mhux biss għandi dritt li nibdel dak il-prodott imma għandi dritt ukoll li nitħallas għal dak id-dannu li nkun sofrejt minħabba dak il- prodott.

Jekk, per eżempju, nixtri appliance li tkun difettuża li tikkaġunali short u ttajjarli d-dawl tad-dar kollha jiena għandi dritt li mhux biss immur għand tal-ħanut biex jibdilli l-appliance imma għandi dritt nitħallas tad-danni li nkun sofrejt.

Jekk, per eżempju, jibagħtuli sett ta' għamara differenti minn dak li nkun ordnajt, għalfejn għandi nibgħatu lura u nħallas in-nies minn buti u mhux kollox ikun a spejjeż ta' min ikun bagħtuli ħażin?

Barra minn Malta għandhom statistika ta' kemm iweġġgħu jew imutu nies kaġun ta' prodotti difettużi pero' hawnhekk mhux biss m'għandniex statistika imma lanqas nisimgħu b'dawn l-affarijiet.

Ma naħsibx li f'pajjiżna dawn l-affarijiet ma jiġrux għax aħna speċjali imma naħseb li għalkemm ikunu qed jiġru, ftit li xejn inkunu qed nagħtu kashom.

Lill- konsumatur kif qed ninformawh dwar dawn l-affarijiet u x'awareness campaigns qed nagħmlu?

Xi programmi ta' edukazzjoni qegħdin isiru dwar dawn l-affarijiet?

Issa nagħmlu ġimgħa niddiskutu dan is-suġġett hawnhekk imbagħad probabbilment malli noħorġu minn hawnhekk kollox jintefa' fl- arkivji u l-Bambin biss jaf kif dan l-imbierek konsumatur se japplika dak li nkunu qed ngħaddu mill-parlament.

Nitkellmu ħafna fuq id-dritt ta' l- għażla u l-gvernijiet jiġġieldu biex ma jkunx hemm monopolji imbagħad inkunu qed nitkellmu fuq erbat jiem ilu - għax sena, sentejn, tlieta fil- politika m'huma xejn - u ssib li l-gvernijiet mhux talli mhux qed jaħdmu biex ineħħu l-monopolji imma huma stess qed jagħtu l-monopolji fuq ħafna affarijiet essenzjali fil-ħajja ta' kuljum.

Għalhekk fit-teorija nagħmlu mod u fil-prattika u fil-ħajja ta' kuljum nimxu mod ieħor.

Issa se ngħid xi ħaġa fuq id-dritt tar-redress, Sur President.

Huwa veru li kulħadd għandu d-dritt tar-redress bil-liġi imma ħafna drabi dak li jkun ma jeżerċitahx għax jidħlu ħafna qrati, avukati u spejjeż, biex ma nsemmix id-dewmien taż-żmien u dak li jkun jaqta' qalbu.

Pero' jekk wieħed jiftiehem bonarjament ma' dak li jkun biegħlu l-prodott jieħu dak li ħaqqu.

Min-naħa l-oħra jekk wieħed imur il-qorti u jagħmel xi spejjeż biex jieħu l-kumpens, il-kumpens li jieħu mbagħad jista' jkun darbtejn jew tliet darbiet aktar minn kemm suppost jieħu u allura dan ikun vale la pena.

Wieħed irid iħares ukoll lejn it-teknoloġija.

Illum ir-relazzjoni bejn il- konsumatur u min jipprovdi l-prodott u s-servizz inbidlet sostanzjalment.

Qabel wieħed kien jagħmel il-liġijiet fl-isfond ta' kif kien qed jitmexxa l- kummerċ dak iż-żmien imma llum qed naraw tibdil kbir.

Per eżempju, llum għandek it-telemarket fejn isir bejgħ bit-telephone, għandek it-teleshopping, l-internet, id- digital television, u l-virtual malls fejn tara shopping centre kbir fuq monitor.

Illum jeżisti wkoll l-on- line ordering u l-on-line payment ta' prodotti.

Permezz ta' l-electronic lodgement services illum, biex nimla formola ta' l-income tax, per eżempju, nista' ndaħħal kollox fuq il-computer u nibgħatha lid-dipartiment tat- taxxa bl-e-mail mingħajr ma noqgħod nimla formoli.

Fejn qabel biex nirriżerva vjaġġ u akkomodazzjoni kont noqgħod inċempel u mmur għand aġent ta' l-ivvjaġġar illum nidħol fl-internet u nista' nirriżerva akkomodazzjoni fejn irrid mill-kumdita' tad-dar tiegħi.

Illum għandek on-line information, ordering, payment u delivery ta' information-based services.

Illum pubblikazzjoni tista' tirċeviha on data mhux on paper.

Per eżempju, llum biex nagħmel software tal-computer nista' nidħol fl-internet, inħallas u nagħmillu downloading direttament mingħajr ma jkolli diski u affarijiet bħal dawn.

Naturalment dawn kollha huma affarijiet komdi li jġibu sfidi ġodda pero' naħseb li l-pajjiżi kollha madwar id-dinja għadhom ma sabux is- soluzzjonijiet dwar kif nistgħu nipproteġu lill-konsumatur mill-effetti ħżiena u mill-ingann li jista' jkollhom.

Donnu li t-teknoloġija qed timxi b'pass aktar mgħaġġel mil-liġijiet li jsiru biex jipproteġu lill- konsumatur.

Jien mhux qed ngħid li dawn l-affarijiet iġibu biss effetti ħżiena anzi dawn l-affarijiet iġibu opportunitajiet ġodda li ta' min jinkoraġġihom.

Pero' fejn illum biex tikseb informazzjoni fuq prodott tidħol f'ħanut u tmiss dan il-prodott b'idejk, issa tista' tikseb dik l- informazzjoni through internet u kulma tara hija stampa.

Issa inti tista' tiġi ngannat meta tmur u tifli l-prodott b'idejk aħseb u ara kemm tista' tiġi ngannat meta l-prodott qed tarah biss fuq stampa.

Illum is- supplier tkun taf min hu għax titkellem miegħu f'ħanut imma meta tidħol fl- internet il-Bambin biss jaf ma' min tkun qed tagħmel deal.

U kultant titkellem ma' supplier u jiġuk id-dubji kemm dan huwa ġenwin aħseb u ara kemm tista' tiddubita mill-ġenwinita' ta' virtual supplier.

Imbagħad għandek il-kwestjoni ta' l-after-sales services għax kultant fuq l-internet jimxu tajjeb miegħek sakemm jieħdu l-flus imbagħad ma tkunx taf lil min se tfittex jekk xi ħaġa tmur ħażin.

Per eżempju, mill- esperjenza tiegħi nista' ngħid li fuq l-internet hemm min jimxi tajjeb u hemm min jimxi ħażin.

Qed ngħid hekk għax meta ġieli ordnajt xi kotba fuq l- internet ġieli ħriġt sodisfatt u ġieli ħadt xhur biex jibgħatuhomli u dan wara li trid toqgħod tiġri warajhom u wara ħafna telefonati u e-mails.

Imbagħad għandek il-fenomenu l-ieħor li jirriferu għalih bħala disintermediation fejn qed jitneħħa l-middleman.

Per eżempju, llum qed jitneħħa l-aġent ta' l-ivvjaġġar.

Fejn qabel biex insiefer kont immur għand aġent u dan jgħaqqadli l-pakkett kollu, illum nista' naqbad mal- hotel, ma' l-airline u ma' min jikri l-karozzi direttament u nirranġa kollox.

Għalkemm b'din is-sistema jista' jorħos xi ftit il-prezz jista' jkollok l-impatt negattiv li tikber il-gap bejn is-supplier u l-konsumatur.

Per eżempju, llum għandek problemi ta' ġurisdizzjoni.

Jekk illum jien nixtri prodott f'Malta mingħand aġent Malti naf li jekk jinqalagħli xi ħaġa, kemm jien u kemm hu qegħdin fl-istess ġurisdizzjoni legali Maltija imma meta jien qed nixtri xi ħaġa bl-internet mingħand xi ħadd Amerikan u tinqala' problema, liema ġurisdizzjoni legali se tapplika; tiegħi jew tiegħu?

Ħafna minn dawn il-problemi għadna ma solvejnihomx.

Jien ngħid li hemm bżonn nedukaw lill-poplu fuq dawn l-affarijiet.

Pajjiżi oħrajn għandhom programmi sħaħ ta' tagħlim fl-iskejjel u għalliema li jagħmlu consumer education workshops biex jiġi żviluppat ambjent ta' suq aktar fair u aktar kompatibbli mat-trends tal-lum.

Dan huwa mportanti ħafna għax it-tfal tal-lum huma l-konsumaturi u l-providers tal-prodotti u tas-servizzi ta' għada.

Kif għidt, f'pajjiżi oħrajn il-consumer education hija parti mill-curriculum tat-tfal anke taħt it-tmien snin.

Jien ngħid li dawn l-iskemi jistgħu faċilment jinħadmu bejn ministeri differenti għall- interess komuni tal-konsumatur u tan-negozjant.

Qed ngħid dan għax aktar ma l-konsumatur iħossu safe aktar se jikber il-kummerċ u aktar se jiżdied il- business.

Naturalment mat-tagħlim ġenerali jrid ikun hemm tagħlim effettiv ukoll fuq areas speċjalizzati, bħal, per eżempju, areas ta' insurance, proprjeta' u bini, servizzi professjonali u areas fil-kamp mediku, fil-kamp ta' l-arkitettura u fil-kamp notarili.

Ovvjament dan it- tagħlim irid ikun marbut ma' policies, regolamenti u liġijiet.

Hemm bżonn ukoll li jitkattru l-għaqdiet tal-konsumatur.

Per eżempju, għaliex unions ma jipprovdux aktar saħħa lill-konsumatur?

Illum il-unions għandhom fejn jimirħu u jistgħu jħarsu l-interess tal-ħaddiem mhux biss fis- suq tax-xogħol imma wkoll fis-suq tal-konsum.

Hawnhekk nixtieq infaħħar ix- xogħol li qed isir mill-NGOs b'memberships u mill-NGOs mingħajr memberships li joffru ħafna servizzi minn pariri sa azzjonijiet legali.

Issa nixtieq ngħid kif dawn l-affarijiet japplikaw għas-settur tat- turiżmu.

Illum kulħadd jaf kemm hija kbira l-importanza ta' dan is- settur.

Fil-fatt minn survey li għadha kemm għamlet il-Malta tourism authority instab li kważi l-Maltin kollha - jekk m'inix sejjer żball kien hemm madwar 99% - jaqblu fuq l-importanza tas-settur tat-turiżmu.

Pero' wieħed irid jagħraf ukoll li l-qasam tat-turiżmu huwa qasam kumpless ħafna għax fost affarijiet oħra dan jinkorpora fih it-trasport, l- akkommodazzjoni u servizzi oħrajn.

Għalhekk aktar kemm ikun kumpless dan is-settur aktar wieħed irid iħares lejh bir-reqqa.

Għalkemm l-individual travelling qiegħed jiżdied, ħafna turisti għadhom m'humiex qed jgħaqqdu l- pakkett huma personalment imma għadhom joqogħdu fuq dak it-travel agent tradizzjonali li mhux qiegħed hawn Malta biss imma qiegħed imxerred mad- dinja kollha.

L-isfortuna fit-turiżmu hi li meta tixtri pakkett jew servizz tħallas bil-quddiem u l-prodott ma tkunx taf kif inhu u allura trid toqgħod fuq il-kelma ta' dak li jkun qed ibigħlek.

U jekk tmur żmerċ fuq holiday mhux bħal meta tmur żmerċ fuq borma.

Jekk tixtri borma ta' Lm6 u jkollok il- problemi, jkollok kwestjoni fuq Lm6 mhux bħal meta tmur holiday u l- affarijiet ma jmorrux kif tkun xtaqt.

Illum ħafna familji jmorru holiday darba f'sena, wara sena sħiħa ta' xogħol u jekk dawn isibu l-problemi, apparti s-setback finanzjarju jista' jkollhom trauma mentali għax minflok ikunu straħu jiżdiedilhom aktar stress.

Għalhekk il-gvern għandu jara x'inhuma l-best practices f'din l-area.

Per eżempju, huwa veru li l-Unjoni Ewropea għandha programmi sħaħ fejn jidħol il-konsumatur imma jien ngħid li dwar il-konsumatur bħala turist għad hemm ħafna affarijiet x'jittejbu fid- direttiva li titkellem dwar travel packages u holiday tours.

Jien nemmen li għandna naraw x'qed jagħmel ħaddieħor imma nemmen ukoll li jekk jista' jkun immorru aħjar minn ħaddieħor.

Meta wieħed imur biex jixtri holiday package irid jara li l-affarijiet ikunu ċari mill-bidu nett u għandu jingħata informazzjoni sħiħa u mhux informazzjoni biċċa biċċa.

It-travel agent m'għandux jieħu l-flus tal- konsumatur u mbagħad wara joqgħod igħidlu li ma nkludielux, per eżempju, t- transfer fees u l-breakfast għax dawk irid iħallas għalihom extra jew inkella jgħidlu li t-tours li jkun ħallas għalihom ikunu għall-mara u għalih u mhux għat-tfal ukoll.

Mela l-affarijiet iridu jkunu eżatti u ċari mill-bidu nett.

Barra minn hekk huwa mportanti wkoll li wara li t-travel agent ibigħ il-pakkett dan irid jibqa' responsabbli għall-klijenti tiegħu sakemm tispiċċa l-holiday u jarah lura Malta.

Dan ma jridx jieħu l-flus u wara li jagħtih il-biljett ma jkollux x'jaqsam aktar miegħu.

It-travel agent ird iħossu responsabbli biżżejjed biex jirrispondi mill-ewwel għall- ilmenti tal-klijenti tiegħu.

Apparti minn hekk jekk travel agent ikun biegħ tour aħmar lil wieħed u tour blu lil ieħor m'għandux jaqla' lil wieħed u jibdlu mat-tour ta' l-ieħor biex jakkomoda l-esiġenzi tiegħu.

It- travel agent irid iħares lejn l-esiġenzi ta' dak li jkun qed jieħu holiday u mhux lejn l-esiġenzi tiegħu.

Punt importanti ieħor huwa li jekk parti mill-package tmur ħażin l-aġent irid ikun responsabbli biżżejjed li jipprovdi servizz alternattiv ta' l- istess livell jew ta' livell aħjar minn dak li jkun offra u nista' ngħid li l-lukandiera Maltin hekk jagħmlu.

Jekk, per eżempju, 4-star hotel tkun overbooked il-lukandier irid jieħu ħsieb li lil dak li jkun ma jibgħatux fi 3-star hotel imma jibgħatu f'4-star hotel oħra jew f'5-star hotel.

Għalhekk l-aġenti tagħna jridu jieħdu ħsieb li l-barranin jieħdu ħsieb l- interess tat-turist Malti daqskemm aħna nieħdu ħsieb l-interess tat-turist barrani.

Hawnhekk irrid ngħid li anke l-gvern irid ikun responsabbli minn dawn l-affarijiet.

Ma jistax ikollok lil Malta tourism authority li tirreklama u tgħid li hawn Malta għandna kollox sabiħ, għandna ħafna bnazzi, xemx u baħar pur imbagħad meta jiġu l-barranin hawn Malta jsibu li mill-ġenna li wegħednihom inkunu tfajnihom f'infern minħabba t-telqa, l- ħmieġ u t-toroq diżastrużi li għandna għax b'hekk inkunu qed ningannaw lit- turist.

L-ambjent li għandna bħalissa qed jinkwieta ħafna lill-Maltin.

Mhux sew li noqgħodu ngħidu li għandna l-blue flag beaches - j'Alla jkollna ħafna minnhom - u ma nsemmux is-sea pollution u d-drenaġġ li qed ifur fil-marinas u f'postijiet fejn jgħumu n-nies.

Nitkellmu fuq in-noise pollution, imbagħad il-Bambin biss jaf minn xiex ikunu għaddejjin it- turisti residenti n-naħat ta' Paceville eċċ. Pero' fuq dan ma rridx inkompli ntawwal.

Mr Speaker, nafu li hemm ċerti affarijiet li huma obbligu tal-privat li jagħmilhom u hemm affarijiet oħra li huma obbligu tal-gvern.

Jien naf li hemm travel agents' associations serji u li jaħdmu ħafna pero' naturalment dejjem ikun hemm lok għal titjib.

Jien persważ li aktar kemm jgħaddi żmien aktar qed isir titjib.

Kif diġa' għidt għandna ħafna x'nitgħallmu minn pajjiżi barranin.

Per eżempju, barra minn Malta hemm travel organisations li jagħmlu alerts u warnings lill-klijenti tagħhom fuq id- destinazzjoni li jkunu sejrin fiha u jgħidulhom biex joqogħdu attenti minn offerti li jistgħu jingannawhom.

Dawn l-organizzazzjonijiet jagħtu informazzjoni fuq affarijiet mediċi u fuq affarijiet bħal passaporti eċċ. Per eżempju, dawn l-organizzazzjonijiet ta' l-ivvjaġġar jipprovdu servizz ta' medjazzjoni bejn il-konsumatur u t-travel agents membri tagħhom biex fejn ikun hemm disputes fuq l-ivvjaġġar dawn ikunu jistgħu jirranġaw b'mod mill-aktar ċivili u bl-inqas hassle u bl-inqas spejjeż għat-turist.

Dawn l-organizzazzjonijiet għandhom code of ethics tagħhom li kull membru jrid jimxi fuqhom u joħorġu consumer magazines fuq l-ivvjaġġar.

Dawn huma kollha affarijiet tajbin li għandna nimxu fuqhom.

Jien naħseb li meta waqqafna l-Malta tourism authority ħsibna xi ftit fuq dawn l-affarijiet imma jien ngħid li ħallejna xi affarijiet barra.

MR SPEAKER: Onor. Vella, skadielek il-ħin u għandek bżonn extension.

Xi ħadd jipproponi biex tkompli tinstema'.

ONOR.

LOUIS BUHAGIAR: Nipproponi li l-Onor.

Karmenu Vella jkompli jitkellem.

ONOR.

MICHAEL FARRUGIA: Nissekonda.

MR SPEAKER: Il-mistoqsija hi li l-Onor.

Karmenu Vella jkompli jinstema'.

Dawk favur?

(Onor Membri: Aye) Dawk kontra?

(Onor. Membri: No) Negatived.

Il-mozzjoni m'għaddietx.

MR SPEAKER: L-Onor.

Louis Buhagiar, on a point of order.

ONOR.

LOUIS BUHAGIAR: Sur President, niġbidlek l-attenzjoni li m'hawnx quorum.

MR SPEAKER: Is-seduta hija sospiża għal ħames minuti.

Fil-11.07 a.m. is-seduta ġiet sospiża u rriżumiet ħames minuti wara.

MR SPEAKER: Is-seduta tista' tkompli.

Aktar rimarki?

L-Onor.

Michael Farrugia.

ONOR.

MICHAEL FARRUGIA: Mr Speaker, kellna diversi kelliema li tkellmu b'mod interessanti ħafna fuq kif dan l-abbozz ta' liġi jolqot lill- konsumatur pero' jien nixtieq nitkellem ftit fuq kif dan is-suġġett jolqot l-ikel qabel ma jiġi proċessat.

Jien naħseb li għandna bżonn nassessjaw ir-requirements minimi li għandu jkollna ġewwa pajjiżna rigward dak li għandu x'jaqsam mal- preparazzjoni ta' l-ikel.

Wieħed irid jitkellem fuq konċetti minimi ta' saħħa u ta' welfare fl-agrikoltura u kif dan kollu jaffettwa lill-poplu inġenerali.

Jien nemmen li l-aktar żewġ affarijiet importanti f'dan is-settur huma l-edukazzjoni u l-leġislazzjoni.

Jekk meta tiġi biex tilleġisla ma ddaħħalx l-importanza ta' l-edukazzjoni jkollok leġislazzjoni ta' fuq il-karta li waħedha ma tiswa xejn.

Mr Speaker, ikun tajjeb li wieħed jitlob li ssir reviżjoni bis-serjeta' tal-liġijiet li jirrigwardjaw il-pestiċidi li jintefgħu fuq il-ħxejjex u l- frott biex dawn ma jinqerdux minn ċerti insetti u l-prodott ikun tajjeb biex joħroġ fis-suq.

Irridu naraw kemm dawn il-pestiċidi li għandna fil- pajjiż humiex tajbin jew le u x'inhuma l-perijodi minimi meta l-ħaxix u l- frott ikun jista' jinqata' biex jitpoġġa fis-suq.

Qed ngħid dan għax nafu li l-pestiċidi jibqgħu effettivi sa ċertu żmien u jekk wieħed ma jimxix skond kif ikun issuġġerielu l-manifattur dan jista' jkun ta' dannu għas- saħħa taċ-ċittadini li jkunu qegħdin jikkonsmaw il-prodott.

Jien mhux se noqgħod nidħol f'affarijiet oħrajn li jirrigwardaw l-użu tal- pestiċidi li jidħlu fil-ħamrija u jispiċċaw fil-water table bil-konsegwenza li dawn jidħlu fis-sistema ta' l-ilma ta' taħt l-art.

Pero' jkun tajjeb li naraw ftit x'qed jiġu mitmugħa l-bhejjem, per eżempju, u l-ambjent li jgħixu fih qabel ma dawn jintbagħtu għall-qatla.

Wieħed irid jara li l- proċess minn meta l-bhejjem jitrabbew u jinqatlu sakemm jiġu mibjugħa jkun kif suppost.

L-istess ħaġa ngħid għall-ħut u għal affarijiet oħrajn li għandhom x'jaqsmu ma' l-ikel speċjalment fil-perijodi sħan tas-sajf.

Ħafna drabi naraw bejjiegħa jbigħu kull tip ta' prodott taħt il-qilla tax- xemx u allura rridu noqogħdu attenti ħafna għax kultant żmien ikollna flare-up ta' food poisining.

Għalhekk huwa mportanti ħafna li naraw li l- liġijiet jiġu nforzati u li l-konsumatur ikun edukat fuq dawn l-affarijiet.

Issa nixtieq nitkellem fuq xi ħaġa oħra li tirrigwarda l-konsumatur.

Jien inħoss li l-konsumatur għandu jkollu r-rappreżentanza tiegħu f'kull settur tas-soċjeta' biex ikun jista' jsemma leħnu.

Sfortunatament hawn Malta - jekk m'inix żbaljat - hawn għaqda waħda biss tal-konsumaturi.

Apparti minn hekk hawn individwi oħrajn li jippruvaw jagħtu s-sehem kollu tagħhom mill- aħjar li jistgħu biex il-konsumatur ikollu leħen.

Pero' xi ħaġa li għadha ma daħlitx fil-kultura Maltija hija li ċ-ċittadini Maltin u Għawdxin iħossu li huma parti minn din l-għaqda tal-konsumaturi.

Ħafna drabi l- konsumaturi jidħlu f'din l-għaqda wara li jkunu ltaqgħu ma' xi problema pero' wara li l-għaqda tkun iġġieldet u forsi wkoll rebħet il-każ tagħhom dawn ma jkomplux jissapportjawha u joħorġu minnha.

Issa hawnhekk ta' min igħid li l-membership fee hija xi 50c fis-sena pero' dawn huma l-fatti.

Jien inħoss li din hija kultura ħażina għax tagħti ċ-ċans lil dak li jkun iqarraq bil-konsumatur.

Mr Speaker, huwa faċli li nirrikonoxxu l-għaqdiet tal-konsumaturi u nagħmlu liġijiet favur tagħhom imma dawn l-għaqdiet tal-konsumaturi li huma organizzazzjonijiet mhux governattivi x'support qed ikollhom min-naħa tal- gvern biex ikomplu jagħmlu l-ħidma tagħhom?

Il-gvern jista' jgħid li għandu dipartiment tal-konsumaturi li huwa mmexxi minn persuni ħabrieka pero' jidher ċar li dan id-dipartiment mhuwiex armat biżżejjed biex ikun jista' jagħmel ix-xogħol kollu li ħafna drabi jiġi mitlub jagħmel biex ikun jista' jiġġieled għad-drittijiet tal-konsumaturi.

Dalgħodu ssemmew ċirkostanzi, per eżempju, fejn il-konsumatur baqa' b'xiber imnieħer sempliċement għax ma jistax ifittex korporazzjonijiet jew dipartimenti tal-gvern.

Pero' naħseb li l-akbar problema li jiltaqgħu magħha l-konsumaturi hija f'dak li għandu x'jaqsam ma' l-aġenziji ta' l- insurance.

Ħafna drabi f'dan il-qasam il-konsumatur qed jispiċċa l-vittma ta' diversi klawsoli - hawnhekk qed nirriferi għal dawk li ngħidulhom l- ismall print jew affarijiet li ġieli jkunu between the lines - li ma jkunux ċari biżżejjed.

Ħafna drabi jkun hemm biżibilju ta' paġni x'wieħed jaqra.

Issa kultant lanqas min hu espert fil-lingwa Ingliża ma joqgħod jaqra d- dettalji kollha aħseb u ara kemm se jagħmel hekk min huwa illitterat.

Dawk in-nies li jġibu polza tas-sigurta' - din tista' tkun polza tas- sigurta' li tkopri karozza, dar, safar, saħħa u affarijiet oħra - u ma jkunux jafu d-dettalji kollha u għalxiex ikunu qed jiffirmaw jiffaċċjaw ħafna problemi.

Per eżempju, kemm hemm kumpanniji ta' l-insurance li meta tmur tagħmel insurance għall-karozza jistaqsuk kemm il-vettura tkun ilha barra?

Ħadd ma jgħidlek li jekk karozza tkun ilha barra, per eżempju, sitt snin, il-valur jonqos minħabba d-depreciation u li allura jekk tinsteraqlek, tinħaraqlek jew inkella jekk tkun involuta f'xi inċident, dawn jagħtuk fuq Lm2,500, per eżempju, u mhux fuq il-prezz li tkun xtrajtha.

Li naf hu li l-individwu mingħalih li jkun se jinxurja l-karozza fuq Lm4,000, biex nagħti eżempju, u jħallas fuq premium ta' Lm4,000 imma meta jkollu xi inċident jew inkella l- karozza tkun inħarqitlu jew insterqitlu, dan jieħu fuq premium ta' Lm2,500 u mhux fuq premium ta' Lm4,000.

Hawnhekk irridu ngħinuh lill-konsumatur u għalhekk jien l-ewwel sħaqt fuq il-konċett ta' l-edukazzjoni.

Minkejja li d-dipartiment tal-konsumatur joħroġ ammont ta' leaflets ħalli jkun jista' jeduka liċ-ċittadini u minkejja li dan id-dipartiment flimkien ma' l-għaqda tal-konsumatur imorru fuq l-istazzjonijiet tar-radju - ma nafx imorrux ukoll fuq l-istazzjonijiet tat-television - biex jipprovaw iwieġbu ċerti mistoqsijiet li jagħmlulhom l-individwi sfortunatament inħoss li mhux qed jaslu biżżejjed biex ikun hawn il-consumer power ħalli l-konsumatur ma jħalli lil ħadd iqarraq bih.

Huwa importanti wkoll li wieħed jirrivedi wkoll ċerti affarijiet li għandhom x'jaqsmu mas-settur bankarju.

Issa nixtieq ngħid xi ħaġa fuq is-safety ta' ċerti prodotti għax inħoss li l-konsumatur mhuwiex informat biżżejjed dwar dan.

Hawnhekk nixtieq insemmi ċerti ġugarelli tat-tfal li jkollhom items irqaq li jkunu ta' periklu.

Fl-opinjoni tiegħi l-bejjiegħ għandu jħoss id-dmir li jidderieġi lill-konsumatur fid-direzzjoni t-tajba u mhux l-aqwa li jbigħ.

Nista' ngħid li aħna t-tobba niltaqgħu ma' każijiet, kemm l-isptar kif ukoll fil- privat, fejn tfal idaħħlu biċċiet minn dawn il-ġugarelli f'imnifsejhom u f'widnejhom.

Dawn huma affarijiet perikolużi ħafna għax l-individwu li jixtri l-prodott ma jagħtix kas u min ikun biegħ jiġi jaqa' u jqum minn dawn l-affarijiet.

Għalhekk nerġa' nisħaq fuq l-edukazzjoni li għandu jkollu l-konsumatur fuq dawn l-affarijiet.

Issa nixtieq ngħid xi ħaġa dwar il-misleading advertising, Sur President.

Jista' jkun hemm reklami u informazzjoni fuq pakketti ta' l-ikel jew tax- xorb li jkunu qed imexxu lill-konsumatur fid-direzzjoni l-ħażina.

Per eżempju, ġieli tara pakketti li fuqhom ikun hemm imniżżel ''no added sugar'' pero' ma jkunx hemm imniżżel ukoll li l-prodott ikun fih iz-zokkor fih innifsu.

Ġieli tiltaqa' ma individwu diabetiku li jkun qed jikkontrolla z-zokkor li jgħidlek li mhux qed jieħu affarijiet biz-zokkor pero' mbagħad igħidlek li jkun qed jixtri minn dawn il-pakketti li jkollhom imniżżel ''no added sugar'' għax ikun mingħalih li dawn ma jkollhomx zokkor.

Individwu bħal dan ikun qed jagħmel il-ħsara lilu nnifsu għax dawn ma jkunux prodotti sugar free.

Li jkun hemm ''no added sugar '' fuq pakkett m'hijiex xi ħaġa ħażina pero' prodott bħal dan ikun qed iqarraq bil- konsumatur li jaħseb li dak il-prodott huwa safe.

Ta' min igħid li ħafna minn dawn il-pakketti jiġu minn barra minn Malta.

Fil-fatt din il-ġimgħa jien kont Brussels fejn kont qed nattendi għall-kumitat li għandu x'jaqsam mal-consumer affairs u kwestjoni li qamet kienet dwar il-misleading advertising.

Jekk verament għandna għal qalbna s-saħħa ta' l-individwi tagħna dan is-settur għandna neħduh bis-serjeta'.

Sfortunatament ċerti manifatturi dawn l-affarijiet mhux dejjem jeħduhom bis-serjeta' u matul it- 22 xahar li għamilt bħala ministru nista' ngħid li spiss kont niltaqa' ma' każijiet relatati ma' din il-problema.

Per eżempju, kultant ma jkollokx l- ingredjenti kollha li jkun fih prodott partikolari u ġieli tiltaqa' ma' prodotti li ma jkun fihom l-ebda informazzjoni.

Per eżempju, darba minnhom xi ħadd għamel rapport lid-dipartiment tas- saħħa dwar prodott li fuqu ma kienx hemm informazzjoni.

Fil-fatt kienu ntbagħtu health inspectors biex jassessjaw dan il-prodott u veru nstab li dan ma kellux informazzjoni fuqu.

Meta mbagħad wara kienet inġibdet l- attenzjoni tal-manifattur, li huwa self-employed żgħir, dan ipprova jkellimni biex naqbeż għalih pero' jien żgur ma stajtx naqbeż għal xi ħadd li kien qed jagħti nuqqas ta' informazzjoni lill-konsumatur.

Fil-fatt waħda mill-affarijiet li għidt lil dan il-ħabib tiegħi kienet li jrid jirregola ruħu mal-liġi għax inkella jkun qed jikser il-liġi u allura dan kellu jaċċetta l-fatt li jrid jobdi l-liġijiet tal-pajjiż.

Meta tingħata s-saħħa lill-konsumatur tkun qed tingħata s-saħħa wkoll lill-manifatturi u lill-kummerċjanti serji.

Min m'huwiex serju għandu jeħodha kontra l- liġijiet li jipproteġu lill-konsumatur.

Mr Speaker, m'huwiex biżżejjed li jkollok dipartiment tal-konsumatur governattiv imma huwa importanti wkoll li jkollok għaqdiet mhux governattivi u li jkunu indipendenti minn kull settur, li l-interess tagħhom ikun biss il-konsumatur.

Il-konsumatur irid ikollu s-saħħa li jiġġieled anke dipartimenti governattivi għax ma nistgħux nibqgħu ngħidu lill-privat li jrid jobdi l-liġijiet u li jrid jirregolarizza ruħu ma' ċerti regoli mbagħad jekk il-konsumatur ikollu xi problemi mad-dipartimenti tal-gvern jew ma' xi korporazzjonijiet parastatali dan ma jkunx protett.

Mr Speaker, l-abbozz ta' liġi dwar il-food safety li kien qed isir bejn id-dipartiment tas-saħħa u l-FAO ilu jinħema ħames snin.

Per eżempju, meta kien sar assessment tar-ristoranti kien instab li kien hemm ċerti ristoranti li kellhom livell baxx ħafna u waħda mid-direzzjonijiet li konna qegħdin nagħtu kienet li mhux noqogħdu naqbdu u nħarrku imma l-ewwel nedukaw biex dak li jkun igħolli l-livell tiegħu.

Fil-fatt kienu qed jingħataw direzzjonijiet ta' x'tibdil huma mistenni li jsir biex wieħed igħolli l-livelli tiegħu.

B'sodisfazzjon ngħid li wara assessment li kien sar sitt xhur wara, numru konsiderevoli ta' ristoranti li kienu fil- livell ta' isfel f'dak li għandu x'jaqsam ma' preparazzjoni ta' l-ikel bdew igħollu l-livell.

Għalhekk qabel ma tibda tħarrek lil dak u lil ieħor għandek teduka mbagħad terġa' tassessja jekk dak it-tibdil li tkun tlabt li għandu jsir ikunx qed isir verament.

B'hekk biss wieħed jista' jgħolli l- livell.

Issa mbagħad jekk wieħed ma jimxix mat-tibdil li jkun qed jintalab minnu trid tieħu l-passi neċessarji għax min ma jkunx serju m'għandekx timxi miegħu bl-ingwanti.

Huwa mportanti li dawn l-affarijiet inkomplu nsaħħuhom għax l-ikel għandu jingħata importanza kbira.

Settur ieħor li nixtieq nitkellem dwaru huwa dak tal-mediċinali.

Madwar tliet snin ilu, flimkien ma' l-għaqda dinjija tas-saħħa, kien qed isir xogħol minn espert li kien ġie mill-Islanda, biex il-liġijiet ta' pajjiżna li jirrigwardaw il- farmaċewtiċi li jmorru lura għexieren ta' snin jiġu updated skond il-bżonnijiet tal-lum.

Sfortunatament għadna daqsxejn lura f'dan is-settur pero' agħar minn hekk huwa l-fatt li fis-suq tagħna għandna prodotti li mhumiex ta' kwalita' tajba u jekk wara li t-tabib jordna l- isem tal-mediċina, l-ispiżjar jibdilhielu jew jagħtih xi ħaġa oħra minflokha, din tista' ma tkunx tajba daqs dik li jkun ordna t-tabib bil- konsegwenza li l-pazjent ikun qed jieħu mediċina li ma tkunx qed taħdem fuqu kif suppost.

Din hija s-serjeta' li rridu naraw u għalhekk hemm bżonn li l-liġijiet li jirrigwardaw il-farmaċewtiċi jiġu upgraded.

Mr Speaker, aħna l-politiċi wkoll għandna ċerti responsabilitajiet għax in-nies li jtellgħuna għandhom dritt jingħataw rendikont ta' dak kollu li nagħmlu u li ngħidu daqskemm għandu dritt il-konsumatur.

Per eżempju, xi jumejn ilu xi ħadd ipprova jeduka lill-GWU u jgħidilha li ż-żmenijiet tad- direct orders, bħal fil-każ tal-Kalaxlokk, spiċċaw.

Allura xi ngħidu dwar id-direct order stmata li tlaħħaq madwar Lm83 miljun - minjaf kemm għad trid titla' aktar minn hekk! -li ngħatat lill-konsorzju Skanska għall-bini ta' l-isptar il-ġdid f''Tal-Qroqq?

Forsi din m'hijiex direct order!

Kont nistenna lil dan l-istess Onor. Membru jattakka lill-gvern li għadu kif ta direct order li suppost jiswa Lm83 miljun pero' kif għidt ġimgħa ilu f'dan il-parlament dan l-ammont jista' jisplodi 'l fuq.

Lill-GWU ġew igħidu li ż-żmenijiet tad-direct orders u l-monopolji spiċċaw!

Imbagħad għandna l- fondazzjoni għas-servizzi mediċi li biex tagħti kuntratt bażwi lill- Skanska, tesponi ruħha beraħ għal kwalunkwe manuvra min-naħa ta' Skanska.

MR SPEAKER: Onor. Farrugia, skadielek il-ħin u għandek bżonn extension.

Xi ħadd jipproponi biex tkompli tinstema'.

ONOR.

JOSEPH CUSCHIERI: Nipproponi li l-Onor.

Michael Farrugia jkompli jinstema'.

MR SPEAKER: Min jissekonda?

ONOR.

ADRIAN VASSALLO: Nissekonda.

MR SPEAKER: Il-mistoqsija hija li l-Onor.

Michael Farrugia jkompli jitkellem.

Dawk favur?

(Onor. Membri: Aye) Dawk kontra?

(Onor. Membri: No) Negatived.

Il-mozzjoni m'għaddietx MR SPEAKER: L-Onor.

Joseph Cuschieri, on a point of order.

ONOR.

JOSEPH CUSCHIERI: Nixtieq niġbidlek l-attenzjoni li m'hawnx quorum.

MR SPEAKER: Is-seduta hija sospiża għal ħames minuti.

Fil-11.52 a.m. is-seduta ġiet sospiża u rriżumiet ħames minuti wara.

MR SPEAKER: Peress li issa hawn quorum is-seduta tista' tkompli.

Aktar rimarki?

L-Onor.

Adrian Vassallo.

ONOR.

ADRIAN VASSALLO: Mr Speaker, wieħed jista' jgħid li bħalissa l- abbozzi ta' liġi kważi kważi qed ngħadduhom bil-mass production u kieku l- industrija timxi b'din ir-rata ilna li solvejna l-problema tad-dejn li għandna.

Bl-emendi li qed nagħmlu f'dan l-abbozz ta' liġi għandna ntejbu l-liġi eżistenti pero' jekk ma jkunx hemm enforcement serju tal-liġijiet inkunu qegħdin naħlu ż-żmien tagħna u tal-poplu Malti kollu.

Fl-opinjoni tiegħi, il-konsumatur is being taken for a ride, kif jgħidu bl-Ingliż, u ladarba tgħaddi din il-liġi nisperaw li naraw titjib.

Naħseb li kulħadd jixtri u kulħadd jagħmel użu minn xi servizz jiġifieri tista' tgħid li kulħadd huwa konsumatur.

MR SPEAKER: Onor. Vassallo, sar il-ħin u nifhem li se tibqa' in possession, hux hekk?

ONOR.

ADRIAN VASSALLO: Iva, se nibqa' in possession.

Grazzi.

MR SPEAKER: Issa nitlob lill-Ministru għall-Ambjent biex f'isem il-Viċi Prim Ministru, jekk jogħġbu, iressaq l-Aġġornament tal-Kamra.

F'nofsinhar id-diskussjoni ġiet interrotta u baqgħet aġġornata.

AĠĠORNAMENT

ONOR.

FRANCIS ZAMMIT DIMECH (Ministru għall-Ambjent): Mr Speaker, nipproponi l-Aġġornament tal-Kamra għal-lejla, l-Ġimgħa, 14 ta' Lulju 2000, fis-6.00 p.m. b'din l-aġenda:

Mozzjonijiet

Riżoluzzjoni dwar il-ħatra ta' Ombudsman.

Ordnijiet tal-Ġurnata

Abbozz ta' Liġi li jemenda l-Att dwar l-Affarijiet tal-Konsumatur - Tieni Qari (Kont.);

Abbozz ta' Liġi dwar Awtorita' ta' Malta dwar ir-Riżorsi - Tieni Qari;

Abbozz ta' Liġi dwar l-Awtorita' ta' l-Istatistika ta' Malta - Tieni Qari;

Abbozz ta' Liġi dwar l-Awtorita' għas-Saħħa u s-Sigurta' fuq il-Post tax- Xogħol - Tieni Qari;

Abbozz ta' Liġi li jemenda l-Ordinanza tad-Dwana - Tieni Qari;

Abbozz ta' Liġi li jemenda l-Att dwar l-Interpretazzjoni - Tieni Qari;

Abbozz ta' Liġi li jemenda l-Att dwar il-Protezzjoni ta' l-Erarju - Tieni Qari (Kont.);

Abbozz ta' Liġi dwar il-Proċeduri Legali - Tieni Qari;

Abbozz ta' Liġi li jemenda l-Kostituzzjoni ta' Malta (Emenda Nru 2) - Tieni Qari;

Abbozz ta' Liġi dwar ir-Rifuġjati - Tielet Qari;

Abbozz ta' Liġi li jemenda l-Att dwar il-Kompetizzjoni - Tieni Qari; u

Riżoluzzjoni mressqa mill-Prim Ministru dwar il-qagħda fil-pajjiż - Kontinwazzjoni.

Abbozz ta' Liġi li jemenda l-Att dwar il-Bastimenti Merkantili - Kumitat Permanenti;

Abbozz ta' Liġi li jemenda l-Att dwar Awtorita' dwar it-Trasport Pubbliku - Kumitat Permanenti; u

Abbozz ta' Liġi dwar il-Kunsill Malti għall-Artiġjanat - Kumitat Permanenti.

MR.

SPEAKER: Rimarki?

Il-Ministru Ninu Zammit.

ONOR.

NINU ZAMMIT: Mr Speaker, jiena ma neħux gost noqgħod niġi u nirribatti ċerti statements li jsiru mill-kelliem ta' l-oppożizzjoni għall- biedja u s-sajd - fil-fatt ili ma nitkellem f'aġġornament naħseb iżjed minn xahar - allavolja nisma' ħafna ineżattezzi u nerħilhom għaddejjin.

Iżda fid- dinja jiġri li meta tħalli ċerti affarijiet jiġu ripetuti mingħajr ma tagħti risposta, imbagħad dawk l-affarijiet jibdew jiġu mifhuma li huma l- verita'.

Għaldaqastant wara li ilni xi xahar u nofs nisma' l-gideb, bilfors kelli niġi hawnhekk biex nagħti l-verżjoni ta' x'inhuma l-affarijiet fir- realta'.

Nibda b'dak li ntqal hawnhekk il-bieraħt lura li ċerti Eastern Countries kandidati biex jiġu msieħba fl-Unjoni Ewropea ġew eżentati milli jħallsu d-dazju meta jimpurtaw lejn l-Unjoni Ewropea.

Jien irrid ngħid li l-ġimgħa l-oħra ntlaħaq ftehim u ħareġ statement mill- Unjoni Ewropea li permezz tad-double zero option, kif jirriferu għaliha, ċerti pajjiżi kandidati ta' l-east jistgħu jimpurtaw lejn l-Unjoni Ewropea mingħajr ħlas ta' dazji, pero' fl-istess ħin l-Unjoni Ewropea tesporta l- prodotti lejn dawn il-pajjiżi mingħajr ma tħallas dazju.

Li ma semmiex il- kelliem ta' l-oppożizzoni huwa li l-ġimgħa l-oħra l-Unjoni Ewropea ddeċidiet li jispiċċaw il-famużi export refunds kollha fuq il-majjal.

Jiġifieri, meta sa qabel il-ġimgħa l-oħra produttur ried jesporta l-majjal lejn pajjiż li jissejjaħ bħala third country - bħalma nikkwalifikaw aħna fil-preżent - dak il-produttur kien jibbenefika minn ammont ta' flus per kg mingħand l-Unjoni Ewropea biex dak il-majjal jiġi esportat bi prezzijiet baxxi.

Appuntu l-ġimgħa l-oħra l-Unjoni Ewropea ddeċidiet li l-export refunds fuq il-majjal jispiċċa.

(Interruzzjonijiet)

MR SPEAKER: L-Onor.

Noel Farrugia, on a point of order.

ONOR.

NOEL FARRUGIA: Imma barra l-majjal, kien hemm xi prodotti oħra bħaz-zokkor u l-butir li l-export refund fuqhom spiċċa ukoll?

L-export refund fuq il-majjal biss spiċċa?

Fuq il-butir baqa'?

Fuq iz-zokkor baqa'?

ONOR.

NINU ZAMMIT: Mr Speaker, l-Unjoni Ewropea fl-istatement li ħarġet neħħiet l-export subsidy scheme fuq il-majjal.

(Interruzzjonijiet) Aħna fuq il-majjal qegħdin nitkellmu.

(Interruzzjonijiet)

ONOR.

NOEL FARRUGIA: Sur President, il-Ministru qed jirriferi għad- diskors li jiena għamilt xahrejn ilu.

Meta tkellimt fuq l-export refunds jien ma tkellimtx fuq l-export refunds tal-majjal biss.

(Interruzzjonijiet) Il-Ministru beda fuq premessa li ntqalu l-gideb.

Din l- akkuża jrid jirtiraha.

(Interruzzjonijiet)

MR SPEAKER: Inżommu l-ordni, jekk jogħġobkom.

Issa għandi talba għal point of order mill-Onor.

Mario Galea.

(Interruzzjonijiet)

ONOR.

MARIO GALEA: Mr Speaker, hawn ftehim li huwa a konoxxenza tas- Sedja wkoll li l-Aġġornament jittieħed darba mill-oppożizzjoni u darba mill- gvern.

Meta kien qed jitkellem l-Onor.

Farrugia jien kont ħdejn il-Ministru Ninu Zammit, konna qed nisimgħuh bil-kwiet u ħadd ma qagħad jinterrompih.

Naħseb for fairness sake għandu jħallih jitkellem lill-Ministru.

MR SPEAKER: L-Onor.

Farrugia, on a point of order.

ONOR.

NOEL FARRUGIA: Mr Speaker, il-Ministru lili ma jistax jakkużani li qed nigdeb.

Irid jissostanzja dak li qed jgħid.

(Interruzzjonijiet)

MR SPEAKER: Ikompli l-Ministru.

ONOR.

NINU ZAMMIT: Mr Speaker, konna nisimgħu ħafna affarijiet fuq export orders u li jekk nidħlu fl-Unjoni Ewropea jispiċċaw l-export refunds.

Issa hawnhekk qegħdin naraw li allavolja m'aħniex membri fl-Unjoni Ewropea, permezz ta' sempliċi statement il-ġimgħa l-oħra l-Unjoni Ewropea neħħiet l-export refunds.

Id-direttivi faċilment jistgħu jiġu miżjuda, mnaqqsa u modifikati.

U hawnhekk qegħdin naraw sezzjoni fejn ġew modifikati l-affarijiet u għaldaqstant irrid ngħid li kien għalhekk li jiena ma stajtx nagħti risposta fuq kif se jkunu r-regolamenti u d-direttivi fis-sena 2003, 2005 u 2008.

Jiena naf li l-biedja u s-sajd huma affarijiet ħajjin u r- regolamenti jistgħu jiġu miżjuda, mnaqqsa jew modifikati.

Ngħaddi issa għal punt ieħor.

Issemmiet ukoll l-istorja tal-levy ta' 15% li titħallas fuq l- esportazzjoni tal-ħut.

Irrid insemmi li sa l-1996 kien hemm understanding - l-Onor.

Farrugia żgur jaf bih għax anki hu kien ħa l-action biex jipprova jirranġa u ma rnexxilux - illi meta niġu biex nesportaw il-ħut lejn l- Unjoni Ewropea kien hemm il-ħlas ta' taxxi ta' 15%.

Fl-1996, il-ftehim kien li din il-levy titneħħa bil-mod il-mod fuq medda ta' tliet snin u fl- istess perjodu l-ammont ta' esportazzjoni tiżdied ukoll.

Ġiet l-elezzjoni ta' l-1996, ġiet iffriżata l-applikazzjoni ta' sħubija u dan il-proċess kollu li permezz tiegħu kienet se tiġi mneħħija din it-taxxa ta' 15% sparixxa wkoll.

Irrid ngħid li minn mindu ħadna l-gvern erġajna qajjimna dan il-proċess biex permezz tiegħu nkunu f'pożizzjoni li din it-taxxa fi żmien qasir, jekk Alla jrid - ma tistax tgħid jekk hux f'sena, f'sena u nofs, sentejn, j'Alla tiġi għada - titneħħa wkoll.

B'dan il-mod l- industrija, b'mod partikolari ta' l-akwakultura li tipproduċi l-ħut, tkun f'pożizzjoni iżjed kompetittiva billi tkun tista' tkompli bl-esportazzjoni tagħha lejn il-pajjiżi msieħba fl-Unjoni Ewropea.

Irrid ngħid li mill-1996 sal-lum seħħew żviluppi fejn diversi pajjiżi saħħew l-industrija ta' l- akwakultura tagħhom.

Dawn ħatfu s-suq u filwaqt li dawn il-pajjiżi m'għandhomx il-problema li jħallsu 15% bħala levy, aħna sal-lum għadna fil- pożizzjoni li jkollna nħallsu 15% minkejja li konna bdejna dan il-proċess ta' akwakultura qabel uħud minn dawn il-pajjżi.

Mr. Speaker, l-Onor.

Farrugia qal ukoll li jiena ġibt kriżi fl-industrija tal-majjal.

Issa l-industrija tal-majjal min imexxiha f'Malta, Ninu Zammit jew il-KIM?

Mhux kollox f'idejn il-KIM!

X'ġara?

Ġara li dawn ġew f'pożizzjoni fejn qabel il-majjal kienu joqtluh bil-piż ta' 85 kg kull majjal, imma ddeċidew li l-piż tal-majjal iniżżluh għal 77 kg biex itejbu l- kwalita' għall-poplu Malti għax aktar ma l-piż tiegħu jkun baxx meta tieħdu għall-qatla aktar ikun ta' kwalita' tajba għall-mara tad-dar.

Jekk wieħed jaqbad calculator wieħed mill-ewwel jinduna li jekk qabel kont toqtol 2340 ras fil-ġimgħa b'85 kg u issa qed toqtolhom b'77 kg allura qed toħloq shortage.

Minħabba f'hekk ikollok sezzjoni, b'mod partikolari dik ta' l- ipproċessar, li ma tkunx tista' tieħu l-ammont kollu li jkollha bżonn biex twettaq l-industrija tagħha.

Tkellimna kemm mal-proċessuri u kemm mal- produtturi u lħaqna ftehim biex kulħadd ikun jista' jinqeda sakemm nerġgħu ntellgħu l-produzzjoni.

X'kien dan il-ftehim?

Aħna ddeċidejna flimkien mal-kumitat tal-proċessuri u mad-diriġenti tal- KIM illi għal dawn it-13-il ġimgħa li ġejjin, fejn aħna nħossu li se jkollna shortage ta' majjal, il-proċessuri jimpurtaw ammont ta' majjal minn barra skond ċerti regolamenti li ġew miftehma anki mal-KIM.

Jekk illum il- proċessur jixtri mingħand il-KIM bil-prezz ta' 82c per kg, kemm-il darba l- proċessur se jimporta minn barra dan il-majjal bis-72c dan irid iħallas id- differenza, jiġifieri 10c, bħala partial levy.

Lill-koperattiva għidtilha li tista' timporta wkoll bl-istess sistema tal-proċessur pero' l- koperattiva m'hijiex daqshekk fidila li se tmur timporta bis-72c, tħallas it-10c partial levy u tgħaddih lill-proċessuri.

Allura l-proċessuri ftehmu flimkien mal-KIM li l-proċessuri jimpurtaw huma l-majjal minn barra.

Jien infurmat ukoll li min mill-proċessuri jinqabad ibagħbas mal-prezzijiet iddikjarati jeħel mhux biss il-partial levy imma wkoll il-full levy.

Mr Speaker, intqal ukoll li jien ġibt il-kriżi.

Il-kriżi mhux jiena ġibtha.

Ma rridx nagħti sulfarini imma jkolli ngħid li l-kriżi ġiet fil- pajjiż meta xi ħadd fil-pajjiż beda jdaħħal f'moħħ ir-raħħala li kellna ċ- ċans f'dan il-pajjiż li nesportaw 10,000 majjal.

Minħabba f'hekk kien hawn min beda jkabbar il-majjaliet għax mingħalih li se nżidu l-esportazzjoni u spiċċajna li kien hawn overproduction bir-riżultat li l-majjal beda jidħol overweight fil-biċċerija u l-produtturi bdew jitħallsu anqas għax kienu qegħdin joqtlu majjal ta' piż overweight.

Aħna dik ma rriduhiex.

Nerġa' ngħid li qalulna biex nesportaw 10,000 u spiċċajna esportajna 43 biss.

Irrid ngħid li aħna llum mhux qed inkabbru bl-addoċċ, u dan għaliex irridu li nipprovdu lill-mara tad-dar kwalita' ta' majjal tajjeb.

Sur President, issa niġu għall-patata Sante'.

Is-sena l-oħra l-patata Sante' ġabet Lm14.20 il-qantar, din is-sena ġabet Lm13.39 il-qantar minkejja d-difetti li kellna.

M'hemmx għalfejn noqogħdu nsemmu dawn l-affarijiet għax jiena nibża' li jekk insemmu dawn l- affarijiet ħaddieħor jinqeda bina u meta niġu biex ninnegozjaw jispiċċaw ibatu l-bdiewa.

(Interruzzjonijiet) ...

Issemma' bniedem hawnhekk li hu aġent.

MR SPEAKER: Jekk hu possibbli ma jissemmewx ismijiet.

ONOR.

NINU ZAMMIT: Mr Speaker, il-patata Sante' din is-sena ġabet Lm13.39 minkejja li kellna l-problemi.

Dan, għall-ammont ta' patata li esportajna huwa prezz tajjeb.

Infakkar li fi żmien l-amministrazzjoni preċedenti l-prezz li kien iġib għall-patata kien average ta' Lm10.

Hawnhekk għas-Sante' biss u din naqqasnilha minnha.

Irrid ngħid ukoll li parti mis-somma hija dovuta għad-difetti li kellha.

Irrid infakkar li l- patata ta' din is-sena ma ġietx bikrija, ġiet imwaħħra u l-bidwi, peress li hija mwaħħra beda jqaċċat il-faxxina, m'użax metodi sewwa biex iqaċċat din il-faxxina u allura kellna difetti.

Kont qed naħseb din is-sena, li bil- like with like mat-terms li kellna mas-sena l-oħra, jiġifieri bil- kundizzjonijiet tas-sena l-oħra, kienet se ġġib il-prezzijiet tas-sena l- oħra.

Jiddispjaċini ngħid illi bil-metodu li ntuża biex tinqala' l-patata kien hemm ċerti difetti li minħabba fihom il-prezz niżel għal Lm13.39.

Irrid infakkar ukoll illi l-ewwel ħamest elef tunnellata tal-patata Alpha ġabet il-prezz ta' Lm13.39.

(Interruzzjonijiet) M'hemmx ċans ta' overpricing għax bil-mod kif ġie nnegozjat il-kuntratt il-ġdid, iċ-ċans li jkun hemm overpricing spiċċa.

(Interruzzjonijiet)

MR SPEAKER: Ippermettili ftit, Onor. Farrugia, ma jistax ikun li nibqgħu sejrin hekk.

Issa in possession huwa l-Ministru għall-Agrikoltura.

Dan l- Aġġornament huwa tiegħu u allura għandu d-dritt li jkompli bl-intervent tiegħu.

ONOR.

NINU ZAMMIT: Mr Speaker, f'dan il-parlament spjegajt kemm-il darba li n-negozju tas-Sante' kien li nesportaw lot ta' 500 tunnellata fl-ewwel ġimgħa, lot ta' 500 tunnellata t-tieni ġimgħa u lot ieħor it-tielet ġimgħa.

Issa ġara li l-lot ta' l-ewwel ġimgħa minflok kien ta' 500 kien ta' 24 tunnellata.

Dan tort ta' min?

Tort ta' l-oppożizzjoni?

Tort tal-gvern?

In- natura ġabet hekk.

Fit-tieni ġimgħa marret 112-il tunnellata.

Fit-tielet ġimgħa marret 300 tunellata, imbagħad il-kumplament mar fir-raba' u l-ħames ġimgħa iżda xorta rranġajna.

B'hekk din id-darba l-prezz medju niżel għal bejn wieħed u ieħor Dutch Guilder 29.7, li attwalment jiġi ogħla mill-prezz li kien ġab l-Onor.

Farrugia fi żmienu.

(Interruzzjonijiet) Dażgur għax inti dawwart iċ-ċifri u qed tigdeb!

(Interruzzjonijiet) Il-fatt huwa illi jiena poġġejt id-dokumenti kollha fuq il-Mejda tal-Kamra u tajt iċ-ċifri ta' kemm inbiegħet il-patata.

(Interruzzjonijiet)

MR SPEAKER: Onor. Farrugia, ma jistax ikun li nibqgħu sejrin hekk.

(Għajjat) Onor. Farrugia, jekk jogħġbok ogħqod bil-qiegħda.

ONOR.

NINU ZAMMIT: Biex nuri kif l-affarijiet kienu jsiru qabel, meta kien jesporta l-patata dan sa seraq lill-bdiewa Lm15,000 minn vot ieħor biex jgħatti l-falliment ta' l-esportazzjoni tal-ħaxix.

(Interruzzjonijiet)

ONOR.

FARRUGIA: Sur President, mhux sew li tippermettilu jagħmel dawn l- allegazzjonijiet.

ONOR.

NINU ZAMMIT: Din hija l-verita'.

Għidli jekk hux qed nigdeb issa!

MR SPEAKER: Ministru, ippermettili ftit.

L-Onor.

Farrugia.

ONOR.

FARRUGIA: Il-Ministru qed jgħid illi l-prezz tal-varjeta' Alpha kien ta' Dutch Guilder 30.6 u l-prezz tas-Sante' kien ta' Dutch Guilder 29.70.

Mela allura qed jikkonferma li l-prezz ta' l-Alpha huwa aktar u għaldaqstant nitolbu jirtira l-kliem li jiena qed nigdeb!

MR SPEAKER: Ikompli l-Ministru u nitlob biex ma jintużax kliem li m'għandux jingħad.

ONOR.

NINU ZAMMIT: Qabel xejn irrid ngħid li l-kliem kollu li qal fir- rigward tiegħi qed nitfgħu fuqu.

Issa jiena qed ngħid li l-prezz medju huwa ta' Dutch Guilder 29.7.

Hawnhekk m'aħniex niftehmu.

(Interruzzjonijiet)

MR SPEAKER: Jekk jogħġobkom, no cross-debates.

Ministru, indirizza lis- Sedja jekk jogħġbok.

ONOR.

NINU ZAMMIT: Mr Speaker, il-prezz tas-Sante' jvarja bejn Dutch Guilder 29, 30, 31.5 u 32.

Anke l-prezz ta' l-Alpha jvarja bejn Dutch Guilder 23.6, 25.6, 27 u 30.6.

Jien l-average qed nieħu.

Imma issa ħalli nkompli għal punt ieħor.

Il-patata għal darb'oħra ġabet prezz ta' Lm13.39 il-qantar u nfakkarkom li fil-passat, meta kien ministru l-Onor.

Farrugia, il-bdiewa ma kenux jingħataw prezz ta' iżjed minn Lm10.

Saħansitra kien hemm sena fejn biex ngħattu l-falliment tal-fjask ta' l-esportazzjoni tal-ħaxix lejn l- Ingilterra ħadna Lm15,500 mill-fond tal-ħsarat fl-uċuħ tar-raba'.

Hawnhekk għidli jekk hux qed nigdeb jew le!

(Interruzzjonijiet)

Issemmiet ukoll l-enerġija.

Qalilna li fi Stockholm fi Sweden qegħdin ikabbru prodott biex dan jużawh bħala fuel biex idawru l-boilers.

Qabel xejn trid tara x'sistema se tuża u trid tara għandniex raba' biżżejjed f'dawn il-100,000 tomna li għandna.

Qalilna wkoll li llum il-bdiewa ma jistgħux ilaħħqu mal-prezzijiet tad-dawl u l-ilma.

Jiena ngħidlu li qed idaħħaqni issa.

Dan qalu meta bir-rati li ħarġu meta hu kien ministru għar-raħħala kont ta' l-ilma għar-raħħal li kien ta' Lm91.80 kien se jitla' għal Lm2,704 fis-sena.

Veru jew mhux veru dan!

MR SPEAKER: Ikkonkludi jekk jogħġbok.

ONOR.

NINU ZAMMIT: Dan ifisser ili aħna mhux talli ma kissirniex il- biedja anzi aħna għall-kuntrarju erġajna tajna nifs lil din l-industrija u l-kont li kien se joħroġ il-gvern Soċjalista ta' dak iż-żmien biċ-ċifra ta' Lm2,704 erġajna niżżilnih għal Lm200 fis-sena.

Nirringrazzjak.

MR SPEAKER: Grazzi.

Sar il-ħin.

Il-Kamra hija aġġornata għal-lejla l-Ġimgħa, 14 ta' Lulju, 2000 fis-6.00 p.m. bl-aġenda kif komunikata mill-Ministru.

Fin-12.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

RABAT - TĦAWWIL TA' SIĠAR

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm tħawwlu siġar fir-Rabat mid-dipartiment ta' l-agrikoltura matul l-1999?

X'tip kienu u fejn tħawwlu?

Xi programm għandu d-dipartiment għat-tħawwil ta' siġar matul din is-sena fir-Rabat?

ONOR.

NINU ZAMMIT: Ninsab informat mill-uffiċjal inkarigat illi matul l- 1999, fir-Rabat tħawwlu 4,125 pjanta li kienu tat-tip kif isegwi:

Bianca 270 Centaurea 10 Cypress 13 Daisy 12 Diosma 100 Hibiscus 25 Ivy 10 Lantana 150 Myrtle 120 Myoporum 471 Oleandar 240 Olives 72 Phoenix 20 Pinus 297 Pistacia 10 Pittosporum 30 Prunus 6 Rosemary 1,555 Santolina 148 Stocks 500 Thuja 12 Thyme 50 Vitex 4 4,125

Rigward l-aħħar mistoqsija nirriferi l-Onor.

Interpellant għar-risposta li tajt għall-mistoqsija parlamentari numru 17883.

MELLIEĦA - TĦAWWIL TA' SIĠAR

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm tħawwlu siġar fil-Mellieħa mid- dipartiment ta' l-agrikoltura matul l-1999?

X'tip kienu u fejn tħawwlu?

Xi programm għandu d-dipartiment għat-tħawwil ta' siġar matul din is-sena fil-Mellieħa?

ONOR.

NINU ZAMMIT: Ninsab informat mill-uffiċjal inkarigat illi n-numru ta' pjanti li tħawwlu fil-Mellieħa mid-Dipartiment ta' l-Agrikoltura matul l-1999 kien ta' 1,042.

It-tipi huma dawn kif ġej :

|Cypress |12 | |Marygolds |200 | |Oleander |80 | |Pittosporum |25 | |Rosemary |300 | |Santolina |25 | |Statice |200 | |Stocks |200 | | |1,042 |

Dwar l-aħħar parti tad-domanda nirriferi l-Onor.

Interpellant għar- risposta li tajt għall-mistoqsija parlamentari numru 17883.

MĠARR - TĦAWWIL TA' SIĠAR

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm tħawwlu siġar fl-Imġarr mid-dipartiment ta' l-agrikoltura matul l-1999?

X'tip kienu u fejn tħawwlu?

Xi programm għandu d-dipartiment għat-tħawwil ta' siġar matul din is-sena fl-Imġarr?

ONOR.

NINU ZAMMIT: Ninsab informat mill-uffiċjal inkarigat illi n-numru ta' pjanti li tħawwlu fl-Imġarr mid-Dipartiment ta' l-Agrikoltura matul l- 1999 kien ta' 21.

It-tipi huma dawn li ġej :

|Ficus |6 | |Laurus |3 | |Santolina |3 | |Tamarisk |3 | |Washingtonia |3 | | |21 |

Rigward l-aħħar parti tad-domanda nirriferi l-Onor.

SAN PAWL IL-BAĦAR - TĦAWWIL TA' SIĠAR

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid kemm tħawwlu siġar f'San Pawl il-Baħar mid- dipartiment ta' l-agrikoltura matul l-1999?

X'tip kienu u fejn tħawwlu?

Xi programm għandu d-dipartiment għat-tħawwil ta' siġar matul din is-sena f'San Pawl il-Baħar?

ONOR.

NINU ZAMMIT: Ninsab informat mill-uffiċjal inkarigat illi n-numru ta' pjanti li tħawwlu f'San Pawl il-Baħar mid-Dipartiment ta' l-Agrikoltura matul l-1999 kien ta' 352.

It-tipi huma dawn li ġej :

|Bjanka |12 | |Oleander |100 | |Pinus |170 | |Rosemary |70 | | |352 |

DJAR - NUMRI TAL-BIBIEN

L-ONOR.

LEO BRINCAT staqsa lill-Viċi Prim Ministru u Ministru għall- Politika Soċjali: Billi r-residenti ta' partijiet minn San Gwann bħal Scotch Pine Street, ilhom li nbidlulhom in-numri tal-bibien tagħhom, liema tibdilha ġiet notifikata lid-Dipartiment tas-Servizzi Soċjali, x'inhi r- raġuni li ċekkijiet u korrispondenza għadhom jintbagħtu fuq in-numri l- antiki?

ONOR.

LAWRENCE GONZI: Ninforma lill-Onor.

Interpellant li meta d- Dipartiment tas-Sigurta' Soċjali jiġi nfurmat b'tibdil fin-numri tal- bibien, dan jieħu immedjatament passi biex jemenda r-records tiegħu fuq is- sistemi tal-kompjuter biex kull ċekk u korrispondenza toħroġ fl-indirizz korrett.

Huwa d-dmir ta' min inbidillu l-indirizz li jgħarraf b'dan it-tibdil lid- Dipartiment tas-Sigurta Soċjali.

AWTORITAJIET TAD-DWANA - MEMO

L-ONOR.

LEO BRINCAT staqsa lill-Ministru tal-Finanzi: Jista' l- Ministru jqiegħed fuq il-Mejda tal-Kamra kopja tal-memo of understanding li ġie ffirmat dan l-aħħar bejn l-awtoritajiet tad-Dwana ta' Malta u tar-Renju Unit?

ONOR.

JOHN DALLI: Kopja tal-memo of understanding li ġie ffirmat dan l- aħħar bejn l-awtoritajiet tad-Dwana ta' Malta u tar-Renju Unit tpoġġiet fuq il-Mejda tal-Kamra aktar kmieni f'din is-seduta.

ETC - PERSUNI LI NQATGĦU MIR-REĠISTRU

L-ONOR.

LEO BRINCAT staqsa lill-Viċi Prim Ministru u Ministru għall- Politika Soċjali: Jista' l-Viċi Prim Ministru jagħti lista tal- lokalitajiet u tal-age groups tal-persuni li nqatgħu mir-reġistrar għax- xogħol dan l-aħħar tliet xhur minħabba allegati abbużi min-naħa ta' dawn il- persuni?

Tista' tagħti breakdown ta' kemm kienu ilhom jirreġistraw dawn il- persuni?

ONOR.

LAWRENCE GONZI: Ninforma lill-Onor.

Interpellant li l- informazzjoni għada qed tinġabar u ser tingħata f'xi seduta oħra.

RIFORMA TAL-WELFARE

L-ONOR.

LEO BRINCAT staqsa lill-Viċi Prim Ministru u Ministru għall- Politika Soċjali: Jista' l-Viċi Prim Ministru jgħid jekk il-Kummissjoni għar-Riforma tal-Welfare hijiex mistennija toħroġ rapport interim ieħor qabel dak finali?

Jekk iva, meta?

U rigward dak finali hemm xi data indikattiva meta mistenni jsir dan?

Kemm-il darba ltaqgħet il-kummissjoni s'issa?

Kif kienet l-attendenza tal-membri preżenti?

Ix-xogħol sar mill-kumitat bħala kumitat jew inqasam f'livell ta' sub- committees u sub-groups?

ONOR.

LAWRENCE GONZI: Nirriferi lill-Onor.

Membru għar-rapport tal- Kummissjoni għar-Riforma tal-Welfare li ħareġ f'April li għadda u fejn intqal li l-kummissjoni beħsiebha tlesti x-xogħol tagħha matul is-sena 2000 u li jista' jkun possibbli li toħroġ interim rapport ieħor rigward ir- riforma tal-pensjonijiet.

Il-kummissjoni sat-12 ta' Lulju, 2000 tkun iltaqgħat 31 darba.

Fl-istess waqt hemm xogħol ieħor għaddej mil-panel tekniku mwaqqaf mill-kummissjoni bl-għajnuna tal-bank dinji.

S'issa ma kienx hemm xogħol ieħor minn sotto- kumitati.

Ma jidhirlix li f'dan l-istadju għandi nidħol fid-dettall dwar l- attendenza tal-membri.

Wieħed japprezza li dawn kollha għandhom impenji oħra li mhux dejjem jippermettu l-attendenza taghhom.

Dwar dan tajjeb li nżid li saru arranġamenti biex membri li huma partikolarment mħabbta, jkunu jistgħu jibagħtu sostitut minflokhom biex ix-xogħol tal-kummissjoni jista' jibqa' miexi regolarment.

PULIZIJA - ĦARBIET

L-ONOR.

LEO BRINCAT staqsa lill-Ministru ta' l-Intern: Jista' l- Ministru jgħid f'dawn l-aħħar sentejn kemm kien hemm ħarbiet mill-kustodja tal-pulizija?

Liema kienu?

ONOR.

TONIO BORG: Ninsab informat li t-tagħrif mitlub hu kif jidher fit- tabella li tpoġġiet fuq il-Mejda tal-Kamra aktar kmieni f'din is-seduta.

BORŻA TA' MALTA - DEPUTY CHAIRMAN

L-ONOR.

LEO BRINCAT staqsa lill-Ministru tal-Finanzi: Billi dan l- aħħar inħatar deputy chairman ġdid tal-Borża ta' Malta, jista' l-Ministru jgħid jekk kienx irriżenja jew tneħħa id-deputy chairman ta' qablu?

Meta intemmet il-ħatra tiegħu?

ONOR.

JOHN DALLI: Ngħarraf lill-Onor.

Interpellant li d-deputy chairman tal-Borża, s-Sur Geroge Wells xeħet ir-reżenja tiegħu minn jgħeddu minħabba pressjoni ta' xogħol mhux konness mal-Borża.

Ir-reżenja tiegħu kellha sfortunatament tiġi milqugħa b'effet mil-5 ta' Ġunju, 2000.

KUMPANNIJI TA' L-IT

L-ONOR.

HELENA DALLI staqsiet lill-Ministru tal-Ġustizzja u Gvern Lokali: Jista' l-Ministru jgħid liema kumpanniji barranin ta' l-IT huma interessati li jagħmlu sħab mal-Gvern Malti fuq il-proġett ta' l-E- government?

ONOR.

AUSTIN GATT: Waqt li saru diskussjonijiet informali ma xi kumpanniji għadu kmieni wisq biex tingħata indikazzjoni konkreta ta` dak li qed titlob l-Onor.

Interpellant.

PULIZIJA - IBĦRA MALTIN - KLIEB IL-BAĦAR

L-ONOR.

JOSEPH CUSCHIERI staqsa lill-Ministru ta' l-Intern: Jista' l-Ministru jgħid f'dawn l-aħħar erba' snin kemm saru u waslu rapporti lill- pulizija ta' klieb il-baħar (sharks) u ħut kbir ieħor fl-ibħra Maltin?

Jista' jagħti dawn id-dettalji sena b'sena?

ONOR.

TONIO BORG: Ninsab informat li t-tagħrif mitlub mill-Onor.

Interpellant ma jinżammx taħt forma ta` statistika.

AFM - IBĦRA MALTIN - KLIEB IL-BAĦAR

L-ONOR.

JOSEPH CUSCHIERI staqsa lill-Prim Ministru: Jista' l-Prim Ministru jgħid kemm waslu u saru rapporti f'dawn l-aħħar erba' snin, sena b'sena, lill-Forzi Armati ta' Malta dwar klieb il-baħar (sharks) u ħut kbir ieħor fl-ibħra Maltin?

ONOR.

EDDIE FENECH ADAMI: It-total ta' rapporti li waslu għand il-Forzi Armati dwar klieb il-baħar u ħut kbir ieħor fl-ibħra Maltin huma murija hawn taħt:

|1997 |xejn | |1998 |4 | |1999 |2 | |2000 (sal-lum) |3 |

QRATI - KAWŻI ĊIVILI

L-ONOR.

JOSEPH CUSCHIERI staqsa lill-Ministru tal-Ġustizzja u Gvern Lokali: Jista' l-Ministru jgħid kemm hemm kawżi ċivili pendenti quddiem il- qorti?

Jista' jgħid: kemm minn dawn ilhom aktar minn erba' snin; quddiem liema maġistrat qegħdin; kemm minn dawn ilhom jiġu diferiti f'dawn l-aħħar sentejn sempliċement għas-sentenza; u x'inhu jikkawża d-dewmien għas- sentenzi?

ONOR.

AUSTIN GATT: Ninforma lill-Onor.

Interpellant li peress li l- informazzjoni għadha qed tinġabar, l-informazzjoni tingħata f`xi seduta oħra.

SAN ĠWANN - TRIQ IL-BATALJUN

L-ONOR.

JOSEPH CUSCHIERI staqsa lill-Ministru għat-Trasport u Komunikazzjoni: Jista' l-Ministru jieħu l-passi kollha meħtieġa biex Triq il-Bataljun, San Ġwann, tingħata t-tarmac u dan peress li sa issa qatt ma ngħatat tarmac minkejja li li r-residenti ilhom li ħallsu l-kontribuzzjoni tat-triq?

ONOR.

ĊENSU GALEA: Id-Dipartiment tat-Toroq flimkien mal-kunsilli lokali qed jipprepara programm għal asfaltar ta` toroq simili ma` Malta kollha u x- xogħol fil-lokal isir skond il-prijoritajiet li se jirriżultaw minn dan il- programm.

BENNEJJA

L-ONOR.

JOSEPH CUSCHIERI staqsa lill-Ministru għall-Ambjent: Jista' l-Ministru jgħid meta l-aħħar ġew riveduti l-prezzijiet tal- bennejja?

F'dan ir-rigward jista' l-Ministru jgħid x'inhuma dawn il- prezzijiet?

Jista' jgħid ukoll jekk huwiex il-ħsieb tal-gvern li jirrivedi dawn il-prezzijiet?

Jekk fl-affermattiv, meta?

ONOR.

FRANCIS ZAMMIT DIMECH: Ninsab informat lil-prezzijiet tal-bini ġew iffissati bi price control regulation fl-1980 (Govt.

Notice No. 380, 25th July 1980).

Minn dak iż-żmien 'l hawn dawn il-prezzijiet qatt ma ġew riveduti.

Il-prezzijiet jidhru fl-Avviż Numru 380 tal-25 ta' Lulju, 1980.

Hi l-policy tal-gvern li jħalli l-forzi tas-suq jirregolaw il-prezzijiet u għalhekk ma nħossux li għandna ninponu l-prezzijiet aħna.

PULIZIJA

L-ONOR.

ANTON REFALO staqsa lill-Ministru ta' l-Intern: Jista' l- Ministru jikkonferma li riċentement ġie aggredit u msawwat pulizija li kien stazzjonat fl-għassa ta' Sannat, Għawdex?

Jista' l-Ministru jgħid jekk itteħdux passi kriminali kontra din il- persuna li ssawwat lil dan il-pulizija?

U jekk il-pulizija kkonċernat minbarra is-swat li qala' ġiex fil-fatt trasferit u tneħħa mill-għassa ta' Sannat, Għawdex?

ONOR.

TONIO BORG: Jekk l-Onor.

Interpellant qed jirriferi għall-inċident li seħħ fejn l-iskola primarja ta` Sannat, nhar l-10 ta` Mejju 2000, ninsab informat illi l-pulizija kellha rapporti konflinenti fis-sens illi kemm il- kuntistabbli kif ukoll il-persuna nvoluta allegaw li kienet il-parti l-oħra li aggrediet.

Għalhekk se jittieħdu proċeduri fil-Qorti kontra ż-żewġ partijiet.

Dwar l-aħħar parti tal-mistoqsija, ninsab informat illi l- kuntistabbli nvolut baqa` stazzjonat fejn kien sa mill-1993, jiġifieri fid- Distrett t`Għawdex.

Pero` dan ma baqax ikun assenjat xogħol fir-raħal ta` Sannat sabiex ikunu evitati inċidenti.

GĦAQDIET SPORTIVI - FINANZJAMENT

L-ONOR.

CARMELO ABELA staqsa lill-Ministru ta' l-Edukazzjoni: B'riferenza għall-mistoqsija parlamentari numru 17450, min huma l-persuni li jiffurmaw il-bord li jiddeċiedi kemm jagħtu u lil min jagħtu għotjijiet lill-għaqdiet sportivi u oħrajn?

Jista' jpoġġi fuq il-Mejda tal-Kamra kopja tal-kriterji li jintużaw?

ONOR.

LOUIS GALEA: Informat li l-bord li jiddeċiedi l-għajnuna finanzjarja lill-għaqdiet sportivi huwa magħmul minn:-

Sur John Demanuele - Direttur Żgħażagħ u Sport

Sur Anthony Ghio - Dipartiment Żgħażagħ u Sport

Sur Victor Battistino - Assistentt Personali

Sinjorina Tanya Zahra - Dipartiment Żgħażagħ u Sport (Segretarja)

Il-kriterji li jintużaw sabiex tiġi stabbilita l-għajnuna huma kif muri fid-dokumenti li tpoġġew fuq il-Mejda tal-Kamra aktar kmieni f'din is- seduta.

KUNSILL NAZZJONALI TAŻ-ŻGĦAŻAGĦ

L-ONOR.

CARMELO ABELA staqsa lill-Ministru ta' l-Edukazzjoni: Jista' l-Ministru jgħid x'ħidma wettaq il-Kunsill Nazzjonali taż-Żgħażagħ minn mindu reġa' twaqqaf sal-lum?

Kemm intnefqu flus u fuq xiex kienu minfuqa, b'mod separat?

Jista' jagħti lista tas-safar u min mar?

ONOR.

LOUIS GALEA: L-informazzjoni mitluba għadha qed tinġabar u tweġiba tingħata f'xi seduta oħra.

SERVIZZ ĊIVILI - IMPJEGATI

L-ONOR.

ADRIAN VASSALLO staqsa lill-Prim Ministru: Jista' l- Ministru jgħid kemm ġew impjegati persuni maċ-Ċivil f'dawn l-aħħar ħames snin, sena b'sena u x'tip ta' xogħol jagħmlu?

ONOR.

EDDIE FENECH ADAMI: L-informazzjoni mitluba qiegħda tinġabar u tingħata tweġiba f'xi seduta oħra.

SERVIZZ ĊIVILI - PERSUNI LI RRIŻENJAW

L-ONOR.

ADRIAN VASSALLO staqsa lill-Prim Ministru: Jista' l-Prim Ministru jgħid kemm rriżenjaw persuni minn maċ-Ċivil, sena b'sena, f'dawn l- aħħar ħames snin u x'tip ta' xogħol kellhom?

ONOR.

AGRICULTURAL EXPORT MARKETING BOARD - MR ROBERT LAURENTI

L-ONOR.

KARL CHIRCOP staqsa lill-Ministru għall-Agrikoltura u Sajd: Jista' l-Ministru jgħid kemm ilu s-Sur Robert Laurenti jokkupa l-kariga ta' chairman mal-Agricultural Export Marketing Board?

Jista' jpoġġi fuq il- Mejda tal-Kamra kopja tal-kuntratt tiegħu?

Jekk fin-negattiv, jista' għall- anqas jgħid x'rimunerazzjoni annwali għandu?

ONOR.

NINU ZAMMIT: In-nomina tas-Sur Bobby Laurenti bħala chairman tal- Agricultural Export Marketing Board għas-snin 1999-2000 ġiet ippubblikata fil-Gazzetta tal-Gvern tat-22 ta' Lulju, 1999.

Ic-chairman tal-board għandu onorarja ta' Lm750 fis-sena.

WSC - KUNTRATTURI

L-ONOR.

SILVIO PARNIS staqsa lill-Ministru għas-Servizzi Ekonomiċi: Jista' l-Ministru jgħid min huma u/jew kienu l-kuntratturi kollha li għandha l-WSC biex jibdlu l-mains ta' l-ilma u jirranġaw il-ħsarat mill- 1998 sal-lum?

Kemm tħallsu, sena b'sena, kull kuntrattur mill-1998 sal-lum?

Jista' jgħid kemm jitħallsu għal kull servizz fid-djar jew ħsarat li jkun hemm fil-mains l-oħra?

Jista' jassigura li meta jkun qiegħed isir ix-xogħol ikun hemm nies apposta li jiċċekkjaw ix-xogħol ħalli x-xogħol jaraw li qiegħed isir sew?

Jista' jgħid kemm daħlu lmenti fuq xogħol ħażin mill-kuntratturi mill- 1998 sal-lum?

X'tip ta' xogħol ħażin sar?

F'liema lokalita' u mil-liema kuntrattur inħadmu?

Jista' jgħid kemm ġew irrifjutati kuntratturi li riedu jaħdmu mal-WSC u għaliex?

ONOR.

JOSEF BONNICI: Din il-mistoqsija hija identika għal dik numru 17520 magħmula mill-istess Onor. Interpellant, bid-differenza li din id- darba l-informazzjoni mitluba tkopri perijodu ta` sentejn u nofs minflok għaxar snin.

Għalkemm din id-darba l-perijodu huwa iqsar, madanakollu xorta waħda nħoss li għandha tingħata raġuni valida għaliex qed tintalab informazzjoni daqshekk dettaljata li tenħtieġ kwantita' ta' riżors uman biex tinġabar.

RUMA - AMBAXXATA MALTIJA

L-ONOR.

JOSEPH CUSCHIERI staqsa lill-Ministru għall-Affarijiet Barranin: B'riferenza għall-mistoqsija parlamentari numru 17786 peress li mir-risposta jirriżulta li issa għaddew aktar minn sena u xagħrejn minn meta l-ittra tal-14 ta' Mejju, 1999 għaddiet lill-awtoritajiet Taljani; u peress li s'issa ma ġietx mogħtija lill-Ambaxxata Maltija f'Ruma l-ebda risposta, jista' l-Ministru jgħid minn Mejju 1999 'il hawn x'follow up sar matul dawn l-aħħar sena u xagħrejn mill-Ambaxxata Maltija f'Ruma mal- awtoritajiet Taljani biex finalment tinkiseb ir-risposta u l-informazzjoni mitluba?

Jekk ma sar l-ebda follow up, x'kienet ir-raġuni?

Jista' jgħid ukoll x'azzjoni ttieħdet dwar l-ittra tat-18 ta' Jannar, 2000?

Jista' jgħid ukoll x'inhi r-raġuni li l-individwu in kwestjoni ma ngħata l-ebda risposta jew informazzjoni dwar l-ittri li kien bagħat u saħansitra lanqas biss intbagħtlu acknowledgement?

Peress li għandi l-kunsens ta' l-individwu biex nagħmel din it-talba li ġejja, jista' l-Ministru jpoġġi fuq il-Mejda tal-Kamra kopja ta' kull korrispondenza li għaddiet bejn l-Ambaxxata Maltija f'Ruma u l-awtoritajiet Taljani dwar dan il-każ?

ONOR.

JOE BORG: Kif diġa' nformajt lill-Onor.

Interpellant, l-Ambaxxata ta' Malta f'Ruma kitbet lill-awtoritajiet Taljani dwar dan il-każ fil-31 ta' Mejju, 1999.

Qiegħed inpoġġi kopja tal-fax li ntbagħtet dak inhar fuq il-Mejda tal-Kamra.

Dan il-każ flimkien ma oħrajn simili, kien segwiet b'telefonati u diskuss f'laqgħat fosthom f'laqgħa li l-Ambaxxatur Malti kellu fil-Ministeru tal-Affarijiet Barranin Taljan f'Ottubru tas-sena l- oħra.

Il-każ baqa jiġi segwit wara l-ittra tat-18 ta' Jannar 2000, u fil- fatt l-ambaxxata għada sal-lum għaddejja b'kuntatti ma' l-awtoritajiet Taljani biex tipprova iġġib risposta għar-rikjesta magħmula mill-individwu in kwestjoni.

Minħabba s-serjeta' tal-kwestjoni u l-interessi tal-persuna konċernata l-ambaxxata qed tesiġi li meta tingħata r-risposta din għandha tkun bil-miktub.

Peress li s'issa jidher li ma kenitx il-prassi li jintbghatu acknowledgments għal ittri li l-ambaxxati tagħna jirċievu, ħadt ħsieb li dan jibda jsir b'effett immedjat.

FGURA - TRIQ A.M. VALPERGA - DAWL

L-ONOR.

RITA LAW staqsiet lill-Ministru għas-Servizzi Ekonomiċi: Jista' l-Ministru jwieġeb il-mistoqsija parlamentari numru 17752?

ONOR.

JOSEF BONNICI: Jiena nformat li mill-investigazzjonijiet li għamlet il-Korporazzjoni Enemalta jirriżulta li Triq A.M. Valperga fil- Fgura hija mdawwla adegwatament.

Rigward abbużi msemmija mill-Onor.

Interpellant, nissuġġerilha li tinforma bihom lill-awtoritajiet konċernati.

DIPARTIMENT/AZJENDI PARASTATALI - IMPJEGATI

L-ONOR.

ADRIAN VASSALLO staqsa lill-Ministru għas-Servizzi Ekonomiċi: Jista' l-Ministru jgħid kemm ġew impjegati persuni mad-diversi dipartimenti jew azjendi parastatali li jaqgħu taħt ir-responsabbilta' tal- ministru, sena b'sena, f'dawn l-aħħar ħames snin, u x'tip ta' xogħol jagħmlu?

Fejn ġew impjegati?

ONOR.

JOSEF BONNICI: Peress li l-informazzjoni mitluba tinvolvi xejn anqas minn 27 entita' bejn dipartimenti, korporazzjonijiet u azjendi li jiffurmaw parti mid-dekasteru tiegħi, ma narax għaliex għandha tinġabar tali informazzjoni sakemm ma ningħatax raġuni valida għaliex qed tintalab.

RAĦAL ĠDID - TRIQ KORDIN - BDIL TA' PIPES

L-ONOR.

SILVIO PARNIS staqsa lill-Ministru għas-Servizzi Ekonomiċi: Jista' l-Ministru jara li bħalma sar fil-flats blokk B, C u D Triq Kordin, Raħal Ġdid fejn ibiddlu l-main pipes ta' l-ilma, isir l-istess bdil fil-flat A, Triq Kordin, Raħal Ġdid minħabba numru ta' ilmenti li qiegħed ikun hemm minħabba kwalita' ħażina ta' l-ilma?

ONOR.

JOSEF BONNICI: It-talba ta' l-Onor.

Interpellant ġiet riferita lill-Korporazzjoni għas-Servizzi ta' l-Ilma sabiex tiġi nistħarrġa u jekk ikun il-każ tittieħed l-azzjoni meħtieġa.

ŻEJTUN - TRIQ IL-BIES - DAWL

L-ONOR.

CARMELO ABELA staqsa lill-Ministru għas-Servizzi Ekonomiċi: Jista' l-Ministru jara li Triq il-Bies, fiż-Żejtun, tiġi mdawla aħjar minħabba li hemm bozza waħda biss?

ONOR.

JOSEF BONNICI: It-talba ta' l-Onor.

Interpellant biex jiżdied id- dawl fi Triq il-Bies iż-Zejtun, ġiet mgħoddija lill-Korporazzjoni Enemalta sabiex tiġi mistħarrġa u jekk ikun meħtieġ id-dawl jiżdied.

RAĦAL ĠDID - TRIQ IL-VITTMI TAX-XOGĦOL

L-ONOR.

SILVIO PARNIS staqsa lill-Ministru ta' l-Edukazzjoni: Jista' l-Ministru jirrispondi mistoqsija parlamentari numru 17791 li oriġinarjament saret lill-Ministru għall-Ambjent u li ġiet riferuta lilu u cioe': jgħid meta se jitkompla x-xogħol fuq l-oqbra fi Triq il-Vittmi tax- Xogħol, Raħal Ġdid?

ONOR.

LOUIS GALEA: Informat li d-Dipartiment tal-Mużewijiet għamel żewġ skavi arkeoloġiċi ġo Triq il-Vittmi Tax-Xogħol ġewwa Raħal il-Ġdid.

Dawn il- każijiet kienu jirrigwardjaw:

* L-iskav arkeoloġiku ta' tlett oqbra Puniċi fl-1994 - dawn instabu waqt xogħol ta' tqattih ta' blat in konnessjoni mal-livellar tat-triq.

Id- Dipartiment tal-Mużewijiet ikkollabora bi sħiħ mad-Dipartiment tat-Toroq sabiex dawn l-oqbra antiki ma' jinqerdux u jiġu protetti mal-ġenb ta' Triq il-Vittmi tax-Xogħol.

* L-iskav ta' qabar Puniku ieħor fil-qrib ta' l-ewwel tlieta fl-1998 - dan instab waqt xogħol ta' kostruzzjoni ta' substation elettrika.

Anki f'dan il-każ, id-Dipartiment tal-Mużewijiet ħadem ma' l-Enemalta ħalli s- substation jiġi mressaq, sabiex dan il-monument aekeoloġiku ma jinqeridx.

Ix-xogħol ta' riċerka arkeoloġika f'dan is-sit minn naħa tad-Dipartiment tal-Mużewijiet huwa lest.

Id-dipartiment huwa lest li jagħti l-konsulenza xjentifika tiegħu kemm il-darba isir proġett għat-tlestija tax-xogħlijiet ta' bini tat-triq ġewwa din iż-żona.

Iżda l-kompetenza għat-tlestija tat-triq ma taqgħax taħt id- Dipartiment tal-Mużewijiet.

FGURA - TRIQ IL-KARMELITANI - LETTER BOX

L-ONOR.

RITA LAW staqsiet lill-Ministru għat-Trasport u Komunikazzjoni: Jista' l-Ministru jara li ssir letter box fi Triq il- Karmelitani fil-Fgura, peress li din l-area hija ċentrali u l-letter box li għandhom dawn ir-residenti tinsab 'il bogħod mhux ħażin?

ONOR.

ĊENSU GALEA: Jien informat li peress li Triq il-Karmelitani, Fgura tinsab viċin ħafna ta` Triq Hompesch fl-istess lokalita`, r-residenti ta` Triq il-Karmelitani jistgħu faċilment jinqdew bil-kaxxa ta` l-ittri li tinsab biswit is-sub post office fi Triq Hompesch, li jipprovdi s-servizzi postali meħtieġa għar-residenti ta` dawn l-inħawi.

Fiċ-ċirkostanzi ma jidhirx li hemm ħtieġa li titwaħħal letter box fi Triq il-Karmelitani.

FGURA - TRIQ REGGIE MILLER

L-ONOR.

RITA LAW staqsiet lill-Ministru għat-Trasport u Komunikazzjoni: Jista' l-Ministru jara li Pjazza Reggie Miller, Fgura, tingħalaq għat-traffiku u tibqa' biss għar-residenti, peress li qed tkun ta' perikolu kbir għat-tfal li jkunu qed jilgħabu?

ONOR.

ĊENSU GALEA: Jien informat li rigward il-pjazza msemmija mill- Onor. Interpellant, id-dipartiment se jikkonsulta l-Bord għall-Kontroll tat- Traffiku u l-kunsill lokali.

FINANZI - IMPJEGATI

L-ONOR.

ADRIAN VASSALLO staqsa lill-Ministru tal-Finanzi: Jista' l- Ministru jgħid kemm ġew impjegati persuni mad-diversi dipartimenti jew azjendi parastatali li jaqgħu taħt ir-responsabbilta' tal-ministeru sena b'sena f'dawn l-aħħar ħames snin u x'tip ta' xogħol jagħmlu fejn ġew impjegati?

ONOR.

JOHN DALLI: Ngħarraf lill-Onor.

Interpellant li risposta għal din il-mistoqsija se tingħata f'xi seduta oħra.

FINANZI - IMPJEGATI

L-ONOR.

ONOR.

JOHN DALLI: Ngħarraf lill-Onor.

BENEFIĊĊJI SOĊJALI - ABBUŻI

L-ONOR.

ADRIAN VASSALLO staqsa lill-Viċi Prim Ministru u Ministru għall-Politika Soċjali: Jista' l-Viċi Prim Mnistru jgħid kemm inqabdu persuni jabbużaw minn xi benefiċċji soċjali din is-sena u x'passi se jieħu kontrihom d-dipartiment?

X'tip ta' abbuż kien f'kull każ?

ONOR.

LAWRENCE GONZI: Minn mindu inħolqot it-taqsima tal-frodi u investigazzjonijiet inqabbdu 'l fuq minn 1000 każ ta' persuni li kienu qed jabbużaw mill-għoti ta' benefiċċji soċjali.

Fil-każi kolha ttieħdet azzjoni mmedjata biex jinżamm jew jitnaqqas il-benefiċċju skond kif hemm provdut fil-liġi dwar is-sigurta' soċjali.

Il-każi kollha milquta qed jiġu wkoll investigati biex jiġi stabbilit l- ammont li jrid jiġi mħallas lura.

Numru ieħor ta' każi, u dawn ġew ukoll identifikati, għadhom fi stadju ta' aktar investigazzjonijiet.

GOZO CHANNEL - IMPJEGATI

L-ONOR.

ADRIAN VASSALLO staqsa lill-Ministru għal Għawdex: Tista' l- Ministru tgħid kemm ġew impjegati persuni ġodda mal-Gozo Channel is-sena l- oħra u din is-sena u x'tip ta' xogħol jagħmlu?

ONOR.

GIOVANNA DEBONO: Jien informata li l-informazzjoni mitluba hija kif jidher hawn taħt:

| | | | |Sena | | | | |1999 |2000 | | | | | |Seaman |11 | 2 | |Masters |- | 2 | |Deck Officers |1 |2 | |Electronic engineers |- |2 | |General Manager |- | 1 | |Master - Foreign |2 |2 | |Chief |1 |2 | |Engineers-foreign | | | |Financial Controller | - |1 | |Chief |1 |1 | |Engineers-Maltese | | | |Cabin Attendants |- |6 | |Customer Service |- | 4 | |Officers | | | |Customer Service |- |4 | |Operators | | | |Payroll Clerk |- |1 | |Accounts Manager |- |1 | |Business Development |-1 | | |Manager | | | |Handymen |- |2 | |Terminal Assistants |- |3 | |Totali |26 |27 |

TRASPORT TAT-TFAL

L-ONOR.

JOSEPH M. SAMMUT staqsa lill-Ministru għat-Trasport u Komunikazzjoni: Jista' l-Ministru jgħid jekk: il-Konvenzjoni Dwar id- Drittijiet tat-Tfal 1990 hix tiġi osservata, u jekk fl-affermattiv x'inhi r-raġuni illi f'ċerti każi t-trasport ta' l-iskejjel jgħaddi għall- istudenti bejn is-5.45 a.m. u s-6.00 a.m.?

Jista' jgħid jekk il-ftehim milħuq bejn il-mini buses u l-UBS u l- pulizija hux jiġi osservat fis-sens li l-istudenti ma jistgħux jinġabru qabel is-7.00 a.m.?

ONOR.

ĊENSU GALEA: L-Onor.

Interpellant hu mitlub jagħmel il-mistoqsija lill-Ministru ta` l-Edukazzjoni.

ŻURRIEQ - TRIQ KAN VINCENZ BUHAGIAR

L-ONOR.

JOSEPH M. SAMMUT staqsa lill-Ministru għat-Trasport u Komunikazzjoni: Jista' l-Ministru jgħid jekk Triq Kan Vincenz Buhagiar, Zurrieq, hijiex waħda minn dawk inklużi fil-proġett ta' rranġar ta' toroq li l-amministrazzjoni qiegħda tipprepara?

Jekk fl-affermattiv, jista' l-Ministru jgħid meta hemm ħsieb li din issir peress li l-inkonvenjent f'din it-triq huwa kbir ħafna?

ONOR.

ĊENSU GALEA: Jien informat li d-dipartiment ikkonsulta mal-kunsill dwar il-lokalita` tat-triq imsemmija u ma jidhirx li hemm triq bl-isem Triq Kan Vinċenz Buhagiar.

KURA TA' L-ANZJANI - CASE WORKERS

L-ONOR.

JOSEPH M. SAMMUT staqsa lill-Viċi Prim Ministru u Ministru għall-Politika Soċjali: Jista' l-Viċi Prim Mnistru jgħid kemm applikaw case workers fid-dipartiment kura ta' l-anzjani?

Jista' jgħid meta se jsiru l- interviews?

ONOR.

LAWRENCE GONZI: Id-Dipartiment għall-Ħarsien ta' l-Anzjani ma ħareġ l-ebda applikazzjonijiet għall-case workers.

PA - ŻURRIEQ

L-ONOR.

SILVIO PARNIS staqsa lill-Ministru ta' l-Intern: Jista' l- Ministru jinformana jekk l-iżvilupp li qiegħed isir fuq is-sit aċċessibbli minn Sqaq it-Torri, fiż-Żurrieq, kontrada ta' Bubaqra, huwiex kopert bil- permessi kollha rikjesti mil-liġi?

ONOR.

TONIO BORG: Ninsab informat li l-iżvilupp li qed isir fil-post li rrifera għalih l-Onor.

Interpellant hu kopert bil-permessi numri PA 6155/98 u PA 3544/99.

ĦAL FAR - GĦALQA "TA' SQAJFA"

L-ONOR.

JOE CILIA staqsa lill-Ministru ta' l-Intern: Jista' l- Ministru jara li s-sidien tal-għalqa "Ta' Sqajfa" fil-limiti ta' Ħal Far fi Triq il-Miżieb, (magħruf ukoll bħala limiti taż-Żurrieq), li kopja tal- pjanta qed tintbagħat separatament, jingħataw il-kumpens dovut lilhom mill- gvern talli ttieħed lilhom parti minn din l-għalqa li kellha s-siġar tad- dwieli biex titwessa' t-triq?

Fiex waslu l-proċeduri peress li hemm xi nies oħra fl-inħawi li kienu diġa' ġew kompensati?

ONOR.

TONIO BORG: Ninsab informat li mill-files L375/88 u L375/88/30 jirriżulta li fis-26 ta` Ġunju, 1989, id-Dipartiment ta` l-Artijiet għamel talba lid-Dipartiment ta` l-Agrikoltura biex jissottometti stimi għal kumpens ta` uċuħ u benefikati oħra tar-raba` in kwestjoni li ġiet esproprijata mill-Gvern.

Sal-ġurnata tal-lum id-Dipartiment ta` l-Artijiet irċieva diversi vouchers għal tali ħlasijiet dwar plots fil-viċinanzi, pero` għar-rigward il-Plot No. 30, dan l-uffiċċju m`għandu ebda pendenzi ta` pagament.

Hu d-Dipartiment ta` l-Agrikoltura li jrid jara jekk hemmx xi kumpens dovut, u jekk ikun il-każ, dan jgħaddih lil dan l-uffiċċju għal pagament relattiv.

Rigward il-ħlas ta` l-art esproprjata dan l-uffiċċju qed jistenna lis- sid/sidien biex jissottomettu l-provinjenza ta` l-istess art sabiex isir l- att finali ta` ħlas għall-istess art.

SALINI - DAWL

L-ONOR.

JOE CILIA staqsa lill-Ministru għat-Trasport u Komunikazzjoni: Jista' l-Ministru jwieġeb it-tieni parti tal-mistoqsija parlamentari numru 17775 li ma weġibx?

ONOR.

ĊENSU GALEA: Jien informat li x-xogħol fi Triq is-Salini qed isir section section, u l-ħsieb hu li tiddawwal kollha fażi fażi.

Ix-xogħol mhux wieqaf.

UNIVERSITA' - PROMOZZJONIJIET

L-ONOR.

JOE MIZZI staqsa lill-Ministru ta' l-Edukazzjoni: Jista' l- Ministru jgħid għaliex l-applikazzjonijiet li ħarġu fl-Universita' ta' Malta għall-promozzjonijiet għall-gradi ta' lecturers, senior lecuture, associate professor u professor li kienu ħarġu fis-sena 1998, s'issa kważi sentejn wara, għadhom ma ngħatawx?

ONOR.

LOUIS GALEA: Informat li l-promozzjonijet fi grad ta' lecturers u senior lecturers tlestew.

Dawk fi grad ta' associate professor ma jistgħux jiġu terminati għal issa għax għadhom ma waslux l-assessments ta' l- applikanti mill-assessuri barranin.

UNIVERSITA' - INCLUSIVE EDUCATION PROGRAMME

L-ONOR.

JOE MIZZI staqsa lill-Ministru ta' l-Edukazzjoni: Jista' l- Ministru jgħid jekk jeżistix konflitt ta' interess dirett ġaladarba l- koordinatriċi ta' l-Inclusive Education Programme ġewwa l-Universita' ta' Malta hija wkoll waħda minn dawk li tmexxi l-Equal Partners Foundation li hija kumpannija privata?

Kemm se tkun il-kontribuzzjoni ta' l-Universita' għas-seminar li se ssir f'nofs Lulju bejn din il-kumpannija privata u l-Inclusive Education Programme ta' l-Universita'?

Kif se jinqasam l-introjtu minn dan is-seminar?

Lil min qed tirrappreżenta l-koordinatriċi ta' dan is-seminar, lill- Universita' jew lill-fondazzjoni li tmexxi?

ONOR.

LOUIS GALEA: Peress li t-tagħrif mitlub ma laħaqx wasalli, tweġiba tingħata f'xi seduta oħra.

ĊENTRI TA' MATUL IL-JUM - PERSUNI

L-ONOR.

CARMELO ABELA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jagħti breakdown ta' l- etajiet tal-persuni li jattendu fiċ-Ċentri ta' Matul il-Jum?

Jista' jagħti breakdown ta' dawk li jinsabu fil-waiting list?

ONOR.

LAWRENCE GONZI: Ninforma lill-Onor.

Interpellant li l- informazzjoni għadha qed tinġabar u r-risposta tingħata f'xi seduta oħra.

ĊENTRI TA' MATUL IL-JUM - ĦADDIEMA

L-ONOR.

CARMELO ABELA staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm hemm ħaddiema fiċ-Ċentri ta' Matul il-Jum, wieħed wieħed, u x'taħriġ dawn ingħataw u x'taħriġ hemm maħsub li jingħata?

ONOR.

LAWRENCE GONZI: Ninforma lill-Onor.

BENEFIĊĊJI SOĊJALI - RELIEF

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Ministru jara li l-każ ta' twaqqif ta' relief ta' persuna li, l-partikolaritajiet tagħha qed jintbagħatu separatament ma' din il-mistoqsija, jiġi mgħaġġel u verifikat mill-aktar fis minħabba li din il-familja ma għandha l-ebda dħul ieħor?

ONOR.

LAWRENCE GONZI: Ninforma lill-Onor.

Interpellant li l-persuna kkonċernata ġiet informata biċ-ċirkostanzi kollha tagħha mid-Dipartiment tas-Sigurta' Soċjali.

TARXIEN - BETTA STREET - BLK 5

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jara li jsir it-tibjid ta' flat 2, Block 5, Betta Street, Tarxien?

Jistgħu l-ħaddiema tad- dipartiment jivverifikaw li hemm il-bżonn li jsir dan it-tibjid?

ONOR.

LAWRENCE GONZI: Ngħarraf lill-Onor.

Interpellant li r- responsabbilta' ta' tibjid fil-flat indikat hija ta' l-inkwilini.

Id- Dipartiment tal-Bini u Tiswija ta' Djar jagħmel biss it-tibjid tal- partijiet komuni.